**Ziņojums par starptautiskā Madrides rīcības plāna novecošanās jautājumos īstenošanu Latvijā 2018.-2022.gadam**

**2022**

**Saturs**

[I daļa 3](#_Toc99452215)

[Kopsavilkums 3](#_Toc99452216)

[Secinājumi 3](#_Toc99452217)

[Vispārīga informācija 4](#_Toc99452218)

[1. Novecošanās situācija. 4](#_Toc99452219)

[2. Metode 6](#_Toc99452220)

[II daļa 7](#_Toc99452221)

[1. Gados veco cilvēku potenciāls. 7](#_Toc99452222)

[2. Ilgāka darba dzīve un spēja strādāt. 13](#_Toc99452223)

[3. Cienīga novecošana 19](#_Toc99452224)

[III daļa 29](#_Toc99452225)

[1. Veselīga un aktīva novecošana ilgtspējīgā pasaulē 29](#_Toc99452226)

[2. Gūtās mācības no ārkārtas situācijas ietekmes un sekām uz gados vecākiem cilvēkiem 30](#_Toc99452227)

[3. Plānotie pasākumi PVO Veselīgas novecošanās dekāde 2020 – 2030 33](#_Toc99452228)

[Secinājumi un nākotnes prioritātes 34](#_Toc99452229)

# **I daļa**

# **Kopsavilkums**

Ziņojuma par starptautiskā Madrides rīcības plāna novecošanās jautājumos īstenošanu Latvijā 2018.-2022. gadam izstrādi koordinēja Labklājības ministrija, iesaistot vairākas atbildīgās nozaru ministrijas un citas valsts iestādes – Veselības ministriju, Izglītības un zinātnes ministriju, Ekonomikas ministriju, Finanšu ministriju, Vides aizsardzības un reģionālās attīstības ministriju, kā arī Sabiedrības integrācijas fondu, Latvijas Investīciju un attīstības aģentūru un Rīgas Stradiņa universitāti. Politiku novērtējumā un nākotnes prioritāšu identificēšanā tika izmantoti statistikas dati, pētījumi, vidēja termiņa attīstības plānošanas dokumenti, informatīvie ziņojumi. Viedokli par noteiktiem jautājumiem tika aicinātas izteikt gan seniorus pārstāvošās nevalstiskās organizācijas (turpmāk - NVO), gan arī NVO, kura veicina sabiedrības līdzdalību politikas veidošanas procesā.

Būtiskākie sasniegumi kopš 2018. gada:

* minimālo ienākumu reforma, kura stājās spēkā 2021. gadā, ar mērķi mazināt nabadzību un ienākumu nevienlīdzību;
* dažādu ad-hoc risinājumu ieviešana senioru atbalstam, lai savlaicīgi reaģētu uz sociālekonomiskās situācijas straujajām izmaiņām pārskata periodā, piemēram, vienreizējs materiais atbalsts Covid-19 pandēmijas negatīvās ietekmes mazināšanai, terminēts regulārs atbalsts senioriem energoresursu cenu kāpuma ietekmes mazināšanai;
* novecošanās jautājumu integrēšana vairākās jomās un nozarēs, tādējādi arvien vairāk izprotot novecošanās nozīmību un nepieciešamību tai pielāgoties, piedāvājot dažādus risinājumus atbilstoši senioru vajadzībām. Pārskata periodā īstenoti vairāki pētījumi, ieviesti dažādi vecuma diskriminācijas mazināšanas un izpratnes palielināšanas pasākumi, seniori kā mērķa grupa noteikta dažādos nozaru politikas plānošanas dokumentos.

Galvenie nākotnē veicamie uzdevumi sabiedrības novecošanās jomā Latvijā ir šādi:

* uzlabot sociālās aprūpes un veselības aprūpes pakalpojumu pieejamību;
* palielināt sociālo transfertu apmēru un to ietekmi uz nabadzības mazināšanu pensijas vecuma cilvēkiem, kā arī izvērtēt bāzes pensijas ieviešanas iespēju;
* turpināt īstenot diskriminācijas mazināšanas pasākumus, īstenojot izpratnes palielināšanas par senioru vajadzībām aktivitātes.

# **Secinājumi**

Sabiedrības novecošanās jautājumi ieņem arvien nozīmīgāku lomu un vietu Latvijas politikas dienaskārtībā. Covid-19 pandēmija aktualizēja sociālās aprūpes un veselības aprūpes jautājumus, atklājot trūkumus un akcentējot to nozīmību dzīves kvalitātes nodrošināšanā. Lai arī 2018.-2020. gadu periodā ir īstenoti daudzi pasākumi senioru situācijas uzlabošanai, tomēr to ietekme ir bijusi relatīvi neliela, jo nabadzības risks pensijas vecuma cilvēkiem 2020. gadā uzrāda pavisam nelielu samazinājuma tendenci, salīdzinot ar 2018. gada rādītājiem. Covid-19 pandēmijas ietekme veicināja nabadzības riska palielināšanos valstī kopumā. Savukārt senioru vidū visnegatīvāko ietekmi atstāja pandēmijas radītie ierobežojumi veselības aprūpes pakalpojumu pieejamībā, ņemot vērā ārstniecības personu un ārstniecības iestāžu noslodzi saistībā ar Covid-19 pacientu aprūpes nodrošināšanu. Latvijas vidējais aktīvās novecošanās indekss ir tuvu ES vidējam rādītājam – 35.3 (ES – 35.7). Kopš 2018. gada ir panākts progress dažās jomās – augstie nodarbinātības rādītāji, būtiskais IKT lietošanas kāpums, tomēr nepietiekami pieejamā sociālā un veselības aprūpe, zemie mūžizglītības rādītāji, augstais nabadzības risks un zemie ienākumi norāda uz nepieciešamību veikt nozīmīgākus un mērķētākus ieguldījumus ieguldījumus šajās jomās.

# **Vispārīga informācija**

# **Novecošanās situācija.**

Latvijā, līdzīgi kā visā Eiropā, sabiedrība strauji noveco. 2021. gada sākumā Latvijā dzīvoja 393 698 seniori 65 gadu vecumā un vairāk, kas ir 20,8 % no visiem iedzīvotājiem. Savukārt pirms 30 gadiem (1991. gadā) senioru īpatsvars bija gandrīz divreiz mazāks – 11,8 %, 2003. gadā – 15,8 %. Lai arī kopējais iedzīvotāju skaits Latvijā samazinās, vecāka gadagājuma iedzīvotāju skaits pieaug (skat. 1.pielikuma 1.attēlu). Turklāt Latvijā ir izteikta dzimumu disproporcija senioru vidū, jo paredzamais mūža ilgums būtiski atšķiras starp dzimumiem (skat. 1.pielikuma 2.attēlu). Vīriešiem 65 gadu vecumā 2020. gadā vidēji paredzami 13,8 mūža gadi, bet sievietēm 18,6 gadi[[1]](#footnote-1).

Iedzīvotāju novecošanās un ar to saistīto valsts izdevumu pieaugums ir būtisks izaicinājums arī Latvijai. Lai mazinātu nākotnē sagaidāmos riskus (demogrāfiskās slodzes pieaugums) saistībā ar iedzīvotāju novecošanos, pensionēšanās vecums Latvijā pakāpeniski tiek paaugstināts līdz 65 gadiem, to sasniedzot 2025. gada 1. janvārī. 2020. gadā 68,1 % personu 65–74 gadu vecumā pēdējā darba pārtraukšanas galvenais iemesls bija vecuma pensionēšanās (arī izdienas pensionēšanās). 2021. gada beigās vidējā vecuma pensija Latvijā bija 431,67 eiro (neiekļaujot pensiju sistēmas 3. līmeni), kas ir 40,6 % no vidējās sociālās apdrošināšanas iemaksu algas valstī.

Iedzīvotāju mūža ilguma palielināšanās, aktīvā novecošanās un arī zemās pensijas liek daudziem senioriem izvēlēties turpināt darba gaitas arī pēc pensijas vecuma sasniegšanas. Laika posmā no 2011.-2019. gadam (pēc 2008. gada finanšu krīzes) Latvijā ir bijusi vērojama stabila ekonomikas izaugsme, kas šajā laikā ir nesusi jūtamus uzlabojumus darba tirgū. Iedzīvotāju nodarbinātības līmenis ir audzis par aptuveni 1/4 jeb 13 procentpunktiem – no 52% 2010. gadā līdz 65% 2019. gadā, palielinoties vidēji par 1,4 procentpunktiem ik gadu, bet bezdarba līmenis sarucis 3 reizes – no 19,5% 2010. gadā līdz 6,3% 2019. gadā. Kopumā 2020. gadā Covid-19 pandēmijas ietekmē iedzīvotāju nodarbinātības līmenis vecumā no 15-74 gadiem samazinājās par 0,8 procentpunktiem (līdz 64,2%), salīdzinot ar 2019. gadu, bet bezdarba līmenis pieauga līdz vidēji 8,1% (par 1,8 procentpunktiem augstāks nekā vidēji 2019. gadā)[[2]](#footnote-2). 2020. gadā 40,8 tūkstoši iedzīvotāju (16,9 tūkst. vīriešu un 23,9 tūkst. sieviešu) vecumā 65–74 gadi bija nodarbināti, kas veido 4,6 % no visiem nodarbinātājiem. 2021. gada 31.decembrī Nodarbinātības valsts aģentūrā bija reģistrēti 60 774 bezdarbnieki, no tiem 24 678 bezdarbnieki bija vecumā no 50 gadiem, kas ir 41 % no kopējā reģistrētā bezdarbnieku skaita valstī.

2020. gadā 43,7 % senioru bija pakļauti nabadzības riskam vai sociālajai atstumtībai, kas ir par 17,7 procentpunktiem vairāk nekā starp visiem Latvijas iedzīvotājiem kopumā. Ja visiem iedzīvotājiem dzimumu atšķirība (vīriešiem zemāk nekā sievietēm) nabadzības riskam vai sociālajai atstumtībai bija tikai 4,9 procentpunkti, tad senioriem tā jau bija divreiz lielāka – 10,8 procentpunkti. Sieviešu senioru salīdzinoši augstākie nabadzības un/vai sociālās atstumtības riska rādītāji saistāmi ar lielo sieviešu īpatsvaru vecākajā paaudzē (sievietēm ir garāks mūža ilgums, tādējādi arī augstāks īpatsvars viena seniora mājsaimniecību vidū). Arī materiālās nenodrošinātības un nabadzības riska rādītāji šajā vecuma grupā ir augstāki salīdzinājumā ar Latvijas iedzīvotāju vidējiem rādītājiem. Nabadzības riska indekss senioriem divreiz lielāks nekā visiem iedzīvotājiem kopumā – attiecīgi 40,9 % un 21,6 %. Ja seniors dzīvo viens, tad visiem monetārās nabadzības rādītājiem ir tendence ievērojami pieaugt, piemēram, nabadzības riska indekss sasniedz pat 71,7 %. Jāatzīmē, ka 2020.gadā Latvijā kopumā pieauga nabadzības vai sociālās atstumtības riskam pakļauto iedzīvotāju skaits.

Pieaugot iedzīvotāju vecumam, veselības pašnovērtējums kļūst sliktāks. 2020. gadā kā vidēju savu veselību raksturoja 52,2 % 65 gadus veci un vecāki vīrieši un 52,9 % šīs pašas vecuma grupas sieviešu. Un tikai 17,7 % vecāka gadagājuma vīriešu un 13,3 % sieviešu savu veselību raksturoja kā labu vai ļoti labu. Tomēr pēdējo gadu laikā ir vērojama tendence senioru veselības pašnovērtējumam uzlaboties, jo 2010. gadā savu veselību vērtēja kā sliktu vai ļoti sliktu 44,9 % senioru (2020. gadā 32,5 %), kā vidēju 44,3 % (2020. gadā 52,7 %), bet kā labu vai ļoti labu 10,9 % (2020. gadā 14,8 %)[[3]](#footnote-3).

Lai arī 2020. gada sākumā mirstība Latvijā bija zemāka nekā vidēji iepriekšējos gados, Covid-19 infekcijas izraisītās pandēmijas dēļ 2020. gada otrajā pusē salīdzinājumā ar 2019. gadu pieaugusi iedzīvotāju kopējā mirstība – par 4,8 % uz 1 000 iedzīvotāju. Vecumā no 65 gadiem iedzīvotāju mirstības līmeņa pieaugums ir lielāks – 6,7 %. Visvairāk Covid-19 infekcija ietekmējusi seniorus – no visām personām ar apstiprinātu Covid-19 infekciju 37,7 tūkstoši jeb ceturtā daļa (25 %) ir seniori vecumā 60 gadi un vairāk. Šajā vecuma grupā reģistrēti 2 350 mirušie ar apstiprinātu Covid-19 infekciju jeb 88,8 % no visiem mirušajiem ar apstiprinātu Covid-19 infekciju[[4]](#footnote-4).

Covid-19 pandēmija ir spēcīgi un paliekoši ietekmējusi sociālekonomisko situāciju arī Latvijā. Latvija jau 2020. gada maija beigās izstrādāja skaidru stratēģiju, kā pārvarēt pandēmijas izraisīto krīzi. Tā paredz pasākumus valsts ekonomiskās aktivitātes atjaunošanai trīs posmos. 2020. gadā tika īstenoti pasākumi, lai stabilizētu finanšu situāciju iedzīvotājiem un uzņēmējiem, bet turpmākajos divos gados plānots īstenot pasākumus ekonomikas pārorientācijai, ar uzsvaru uz inovāciju, digitālo transformāciju, mūžizglītību un, orientējoties uz ekonomikas strukturālām pārmaiņām, mērķtiecīgi pielāgojot valsts atbalsta mehānismus[[5]](#footnote-5).

# **Metode**

Lai novērtētu politikas pasākumus, kas veikti Madrides rīcības plāna novecošanās jautājumos īstenošanai saskaņā ar desmit saistībām kopš 2002. gada un jo īpaši saskaņā ar Lisabonā apstiprinātās ministru 2017. gada deklarācijas[[6]](#footnote-6) trim galvenajiem mērķiem, tika izmantotas dažādas metodes un pieejas.

Statistikas dati tika iegūti gan no jaunākajiem pētījumiem, kur pieejami kvalitatīvi dati, gan Oficiālās statistikas portāla, kā arī dažādu valsts iestāžu rīcībā esošajiem administratīvajiem datiem. Lai novērtētu sasniegto progresu aktīvās novecošanās jomā, tika izmantots aktīvās novecošanās indekss (skat. tabulu “Aktīvās novecošanās indekss”), to papildinot ar jaunākajiem rādītājiem. Tas deva iespēju salīdzināt situāciju 2005. gadā, 2015. gadā un 2020. gadā (ar atsevišķiem izņēmumiem, kur dati bija pieejami tikai par 2018. vai 2019. gadu vai nebija pieejami vispār, jo balstīti uz noteikta perioda apsekojumu).

Lai novērtētu pēdējo 5 gadu laikā ieviestos politikas pasākumus, identificējot trūkumus un izaicinājumus nākotnē, tika izmantoti attiecīgie nozaru vidēja termiņa attīstības plānošanas dokumenti un informatīvie ziņojumi par šo dokumentu īstenošanu. 2021.-2022.gadu periodā katra nozare ir izstrādājusi pamatnostādnes 2021.-2027. gadam, kuras ietver stratēģisku skatījumu par vidēja termiņa attīstības virzieniem un galvenajiem uzdevumiem, kas nodrošinās plānoto mērķu un rezultātu sasniegšanu. Tādējādi šī ziņojuma izstrādē tika izmantotas šādas nozaru pamatnostādnes:

* Sociālās aizsardzības un darba tirgus politikas pamatnostādnes 2021.-2027. gadam[[7]](#footnote-7);
* Sabiedrības veselības pamatnostādnes 2021.-2027. gadam (projekts uz 03.03.2022.)[[8]](#footnote-8);
* Izglītības attīstības pamatnostādnes 2021. - 2027. gadam[[9]](#footnote-9);
* Digitālās transformācijas pamatnostādnes 2021.-2027. gadam[[10]](#footnote-10).

Ziņojuma izstrādē tika izmantota arī līdzdalības pieeja, par noteiktiem jautājumiem aicinot seniorus izteikt viedokli, lai novērtētu politikas pasākumu ietekmi uz viņu dzīves kvalitāti, kā arī aicinot NVO paust viedokli par sabiedrības līdzdalības attīstību pēdējo 20 gadu laikā.

Ziņojuma izstrādi koordinēja Labklājības ministrija, iesaistot vairākas atbildīgās nozaru ministrijas un citas valsts iestādes – Veselības ministriju, Izglītības un zinātnes ministriju, Ekonomikas ministriju, Finanšu ministriju, Vides aizsardzības un reģionālās attīstības ministriju, kā arī Sabiedrības integrācijas fondu, Latvijas Investīciju un attīstības aģentūru un Rīgas Stradiņa universitāti.

# **II daļa**

# **Gados veco cilvēku potenciāls.**

Dot iespēju cilvēkiem visā savas dzīves laikā īstenot fiziskās, garīgās un sociālās labklājības potenciālu un piedalīties un dot ieguldījumu sabiedrībā atbilstoši savām spējām, vajadzībām un vēlmēm.

***Sabiedrības līdzdalība***

Izpētes ziņojumā “Sabiedriskā līdzdalība lēmumu pieņemšanas procesā (2021)”[[11]](#footnote-11) sniegta informācija par organizāciju dalību ministriju darba grupas, komitejās, kā arī Saeimas komitejās. Biedrība “Latvijas Pensionāru Federācija” un biedrība “Rīgas aktīvo senioru alianse” ir aktīvākās organizācijas, kuru pārstāvji ir deleģēti ministriju līdzdalības mehānismos (komitejas, padomes, darba grupas) un piedalās Saeimas komiteju sēdēs. 2018.-2020.gadu periodā biedrība “Latvijas Pensionāru Federācija” kopumā pārstāvēta 3 ministriju līdzdalības mehānismos (divās Labklājības ministrijas[[12]](#footnote-12), vienā Veselības ministrijas), biedrība “Rīgas aktīvo senioru alianse” pārstāvēta 2 ministriju līdzdalības mehānismos (vienā Labklājības ministrijas, vienā Veselības ministrijas). Tāpat vienā darba grupā savus pārstāvjus ir deleģējuši biedrība “Latvijas sporta veterānu-senioru savienība” un biedrība “Latvijas senioru kopienu apvienība”. Saeimas komisijās visaktīvāk piedalās biedrība “Latvijas Pensionāru Federācija”. 2018.-2021. gadu periodā biedrība “Latvijas Pensionāru Federācija” piedalījusies 8 reizes 3 komisijas sēdēs. Senioru intereses pārstāvošās organizācijas (biedrība “Rīgas aktīvo senioru alianse”, biedrība “Latvijas Senioru alianse”, biedrība “Latgales reģionālā pensionāru apvienība”, biedrība “Jēkabpils pensionāru apvienība “Sasaiste””, Jelgavas Pensionāru biedrība, biedrība “Latvijas Pensionāru Federācija”), lai nodrošinātu iesaisti lēmumu pieņemšanas procesos un sekmētu sabiedrības interesēm atbilstošu valsts pārvaldes darbību, ir parakstījušas Nevalstisko organizāciju un Ministru kabineta sadarbības memorandu un iesaistās šī memoranda padomes darbā. NVO un Ministru kabineta sadarbības memoranda īstenošanas padomei ir tiesības deleģēt pārstāvjus Valsts sekretāru sanāksmēs, Ministru kabineta komitejas sēdēs un Nacionālās trīspusējās sadarbības padomes sēdēs, kā arī citos formātos pēc nepieciešamības.

Kā būtiskākos šķēršļus, kas kavē nevalstiskā sektora līdzdalību lēmumu pieņemšanā nacionālā līmenī, NVO pārstāvji visbiežāk norādījuši: cilvēkresursu trūkumu: cilvēkresursu trūkumu (56%), valsts institūciju nevēlēšanos sadarboties (54%), nepietiekamu finansējumu (52%), neregulāru finansējumu (52%), līdzdalība nav efektīva/ grūti ietekmēt lēmumus (48%), nepietiekamu darbinieku kompetenci, prasmēm, spējām (44%). Tātad būtiski šķēršļi ir gan pašā līdzdalības procesā, gan arī organizāciju kapacitātē pilnvērtīgi iesaistīties tajā.

***Diskriminācijas un aizspriedumu mazināšana, pozitīva tēla veicināšana***

Pēdējos gados ir īstenotas vairākas aktivitātes, kuras ir vērstas uz senioru pozitīva tēla veicināšanu. Divas lielākās aktivitātes ir:

1. *Motivācijas paaugstināšanas un atbalsta pakalpojumi sociālās atstumtības un diskriminācijas riskam pakļautām personu grupām:*

Kopš 2018.gada projekta **"Dažādības veicināšana"**[[13]](#footnote-13) **ietvaros** tiek īstenoti Motivācijas paaugstināšanas un atbalsta pakalpojumi sociālās atstumtības un diskriminācijas riskam pakļautām personu grupām (turpmāk - Motivācijas programma). Viena no Motivācijas programmas mērķa grupām ir sociālās atstumtības un diskriminācijas riskam pakļautas personas vecuma dēļ (personas pēc 50 gadu vecuma). Motivācijas programmas mērķis ir sniegt efektīvus un mērķtiecīgus motivācijas paaugstināšanas un atbalsta pasākumus, mazinot sociālās atstumtības un diskriminācijas risku un paaugstinot mērķa grupas pašvērtējumu un motivāciju pārmaiņām, attīstot dzīves prasmes un iemaņas, it īpaši prasmes, kas palīdz personai iekļauties sabiedrībā - sākt darba meklējumus, iesaistīties nodarbinātībā, tostarp pašnodarbinātībā, izglītībā/apmācībā, kvalifikācijas ieguvē. Motivācijas programma tiek īstenota visā Latvijā.

Kopš 2018.gada motivācijas programmas ietvaros jau vairāk nekā 2000 cilvēku saņēmuši atbalstu, no tiem 604 personas ir sociālās atstumtības un diskriminācijas riskam pakļautas personas vecuma dēļ (personas pēc 50 gadu vecuma), **no kurām 162 personām jeb 26% izdevies uzsākt darba meklējumus, iekļauties nodarbinātībā vai izglītībā.**Motivācijas programma tiks īstenota līdz 2022.gada 31.decembrim, plānojot sniegt atbalstu vēl vismaz 150 personām, k**as saskārušās ar šķēršļiem iesaistīties nodarbinātībā vai izglītībā sava  vecuma dēļ.**

1. *Informatīvā kampaņa "Atvērtība ir vērtība"*

Lai pievērstu sabiedrības uzmanību diskriminācijas, tolerances un nevienlīdzīgas attieksmes jautājumiem, Projekta ietvaros 2018. gadā tika uzsākta  **informatīvā kampaņa “Atvērtība ir vērtība”**. Šī ir ilgtermiņa kampaņa, katru gadu pievēršot uzmanību kādam no diskriminācijas pamatiem. 2021.gada aktivitātes tika vērstas, lai mazinātu diskrimināciju vecuma dēļ. Lai mazinātu stereotipus un veidotu iekļaujošāku, saliedētāku darba vidi un sabiedrību kopumā, kampaņas ietvaros īstenotas daudzveidīgas nodarbinātību veicinošas, motivējošas, izglītojošas un iedvesmojošas aktivitātes darba devēju, 50+ vecuma grupas iedzīvotāju, jauniešu un citām mērķauditorijām. Tematiskā gada laikā īstenota plaša publicitātes kampaņa, tostarp iniciēti materiāli (TV un radio intervijas, drukātās publikācijas) un viedokļraksti nacionālajos un reģionālajos medijos. Kopējais publicitātes apjoms: 62 publikācijas.

Atzīmējot Starptautisko Senioru dienu 2021. gada 1. oktobrī, tika rīkota plaša ekspertu un kampaņas vēstnešu diskusija “Vecums kā vērtība Latvijas sabiedrībā”, ko tiešsaistē (<https://www.facebook.com/dazadibasveicinasana/videos/2981446608765689>) noskatījušies vairāk nekā 1500 iedzīvotāju. Līdz ar diskusiju izvērsta plaša publicitātes kampaņa centrālajos un reģionālajos medijos, vēršot sabiedrības uzmanību uz 50+ iedzīvotāju mērķgrupas pienesumu un nozīmi Latvijas sabiedrībā. Paralēli Senioru dienas norisi Rīgā tika atklāts unikāls vides objekts “Vecuma slieksnis” grafiti tehnikā.

Kampaņas “Atvērtība ir vērtība” tematiskā gada laikā apkopoti un plašu auditoriju sasnieguši labās prakses piemēri video formātā: darba devēju ["Rimi Latvia"](https://www.youtube.com/watch?v=zckveHzsk6g) un ["Bite Latvija"](https://www.youtube.com/watch?v=gEJWeoDdtuk) video stāsti par uzņēmumu vērtībām, personālpolitiku un rīcību 50+ darbinieku piesaistīšanā un iekļaušanā komandā. Tāpat sagatavota [infografika](https://www.facebook.com/100064804059822/videos/700708220834213) par vecumu kā vērtību Latvijas darba tirgū un aktuālo senioru nodarbinātības statistiku. 2021.gadā apkopoti un sagatavoti arī pieci cilvēkstāsti par iedvesmojošām personībām, kas savu vecumu neuztver kā šķērsli, bet gan iespēju turpināt aktīvu darba un privāto dzīvi, meklēt jaunus hobijus un apgūt jaunas prasmes. Kampaņas cilvēkstāsti skatāmi "Atvērtība ir vērtība" [Youtube kanālā](https://www.youtube.com/channel/UCnP_50G_CLjQE4pe7XLdA6g).

Tāpat vecuma diskriminācijas un ar to saistīto stereotipu mazināšanai īstenota vides reklāmas kampaņa visā Latvijā, kas sasniedza vairāk nekā 53 000 iedzīvotāju, četras lekcijas vairāk nekā 700 darba devējiem, piecas diskusijas jauniešiem, piecas aktivitātes pilsētas svētkos un festivālos, kur apmeklētājiem bija iespēja aizpildīt interaktīvu testu ["Uzmini vecumu"](https://uzminivecumu.lv/) – pēc ikdienā lietotiem priekšmetiem noteikt cilvēka vecumu un citas aktivitātes. Plašāka informācija par kampaņu "Atvērtība ir vērtība" pieejama tās [Facebook lapā](https://www.facebook.com/dazadibasveicinasana) un [tīmekļvietnē](https://atvertiba.lv/).

***Atbalsta tehnoloģijas***

Attiecībā uz tehnoloģijām novecošanās kontekstā Norvēģijas finanšu instrumenta 2014.-2021. gada perioda programmas “Uzņēmējdarbības attīstība, inovācijas un mazie un vidējie uzņēmumi” ietvaros 2022.gadā tika uzsākts īstenot 9 projektus neliela apjoma grantu shēmā “Dzīves kvalitāti atbalstošu tehnoloģiju izstrāde.” Šīs shēmas mērķis ir Latvijas komersantu konkurētspējas paaugstināšana dzīves kvalitāti atbalstošu tehnoloģiju jomā. Projekti tiks realizēti sekojošās jomās:

* + produkti vai tehnoloģijas labākai aprūpei mājās un uzraudzībai, tai skaitā risinājumi agrīnās brīdināšanas, veselības stāvokļa attālinātas uzraudzības un veselības stāvokļa izmaiņu noteikšanas jomā, kā arī e-veselības risinājumi, tostarp vieglākai piekļuvei veselības aprūpei – 3 projekti,
  + produkti vai tehnoloģijas cilvēkiem ar funkcionāliem traucējumiem – 1 projekts,
  + sabiedrības aktivitāti, iekļaušanos, mobilitāti un līdzdalību uzlabojošas tehnoloģijas – 1 projekts,
  + jebkuri citi jauni labklājības, sociālie, sabiedrību iekļaujošie un veselības aprūpes produkti vai tehnoloģijas – 4 projekti.

Projektu ietvaros tiks radīti jauni produkti tehnoloģiju, medicīnas, elektroenerģijas, ventilācijas un gaisa kvalitātes uzlabošanas un sabiedrības labklājības nozarēs, sekmējot dzīves kvalitātes uzlabošanu īpaši pensijas vecuma, cilvēkiem ar funkcionāliem traucējumiem un ģimenēm ar bērniem.

***Valsts dalība attiecīgajās pasaules/ANO mēroga kampaņās***

Latvija ir sniegusi un turpinās sniegt atbalstu Latvijas pārstāvjiem ANO Ženēvā un Ņujorkā, kuri piedalās ar Pasaules Veselības organizācijas vadītās Globālās kampaņas Ageism saistītās aktivitātēs (piemēram, izvērtējot un pievienojoties ES kopīgajām uzrunām par šo jautājumu Pasaules Veselības Asambleju ietvaros). Tāpat Latvijas pārstāvis (no Labklājības ministrijas) piedalās arī ANO Atklātā darba grupā novecošanas jautājumos (OEWG-A).

**Būtiskākie sasniegumi un turpmākie izaicinājumi**

*Kādi ir pēdējo 20 gadu laikā nozīmīgākie politikas sasniegumi, lai dotu iespēju cilvēkiem visā mūža garumā īstenot fiziskās, garīgās un sociālās labklājības potenciālu?*

Lai mazinātu sabiedrības novecošanās radītos negatīvos aspektus un pilnveidotu atbalstu gados vecākajiem iedzīvotājiem, 2016.gada 7.septembrī Ministru kabinetā tika apstiprināts konceptuālais ziņojums “Aktīvās novecošanās stratēģija ilgākam un labākam darba mūžam Latvijā”. Šis ir pirmais politikas plānošanas dokuments novecošanās jomā Latvijā, kura mērķis ir veicināt ilgāku un veselīgāku Latvijas iedzīvotāju darba mūžu iedzīvotāju un kopējās ekonomiskās situācijas uzlabošanai, paredzot visaptverošus pasākumus dažādās senioriem būtiskās jomās.

*Kādi ir pēdējo 20 gadu laikā nozīmīgākie politikas sasniegumi, lai dotu iespēju cilvēkiem piedalīties un dot ieguldījumu sabiedrībā?*

Lai sniegtu atbildi uz šo jautājumu, tika noskaidrots tieši biedrības “Latvijas Pilsoniskā Alianse” dibinātājas vērtējums, ņemot vērā, ka biedrība “Latvijas Pilsoniskā Alianse” ir lielākā jumta organizācija nevalstiskā sektora interešu aizstāvībā, kuras mērķis ir stiprināt pilsonisko sabiedrību Latvijā, atbalstīt NVO kopējās intereses un veidot labvēlīgu vidi to darbībai. Biedrība “Latvijas Pilsoniskā Alianse” apvieno 70% no visām NVO iesaistītajām personām Latvijā un 11% no Latvijas diasporas[[14]](#footnote-14).

**1) Latvijas valdības un nevalstisko organizāciju (pilsoniskās sabiedrības) saprašanās memorands*.*** Memoranda sagatavošanu NVO uzsāka pēc 21 NVO pārstāvja tikšanās ar Ministru prezidentu 2005. gada 13. janvārī. Dokuments izstrādāts, lai veicinātu efektīvu valsts pārvaldi sabiedrības interesēs, nodrošinot pilsoniskās sabiedrības iesaisti lēmumu pieņemšanas procesos. Memorands parakstīts 2005. gada 15. jūnijā, piedaloties valdības pilnvarotajam pārstāvim - Ministru prezidentam un 57 NVO pārstāvjiem. 2014. gadā memoranda teksts atbilstoši jaunajai situācijai tika precizēts. Pašlaik memorandu parakstījušas 483 organizācijas un šī ir lielākā institucionalizētā pilsoniskās līdzdalības platforma Latvijā. Lai arī tā netiek uztverta kā sociālā dialoga sastāvdaļa, dažādu jomu pilsoniskās sabiedrības organizācijām ir tieša piekļuve politikas veidotājiem, un tās ir iesaistītas politikas veidošanas darba kārtības noteikšanā.

**2) Sabiedrības līdzdalības platforma “ManaBalss.lv”.** ManaBalss.lv ir sabiedrības līdzdalības platforma, kurā Latvijas pilsoņi (virs 16 gadiem) var iesniegt un parakstīt likumdošanas iniciatīvas valsts un pašvaldību līmeņa politikas pilnveidošanai. Kad tiešsaistē ir savākti 10 000 parakstu (to pārbauda internetbanka), iniciatīva tiek iesniegta vēlētiem pārstāvjiem Latvijas Republikas Saeimā uz noklausīšanos. Kopš 2011. gada valsts līmenī ir apstiprinātas 52 iniciatīvas. ManaBalss.lv atzīts par atklātu valdības veiksmes stāstu pasaulē, ko atzinis toreizējais ASV prezidents B.Obama, atspoguļots laikrakstā *The New York Times* un *The Guardian*, kā arī kā veiksmes stāstu minēja tādas organizācijas kā OECD, ANO u.c. Šīs platformas izveide bija arī liels pilsoniskās sabiedrības organizāciju panākums.

**3) 27. februāris.** Ar ANO 1950. gada 27. februāra rezolūciju tika ieviesta “starptautiska nevalstiska organizācija” definīcija, kas nozīmēja NVO sektora atzīšanu. Vispasaules NVO dienas dibināšana Latvijā tika uzsākta 2009. gadā, ko studiju laikā iniciēja Mārcis Liors Skadmanis un atbalstīja Latvijas pilsoniskās apvienības direktore Rasma Pīpiķe. Rasma un Mārcis sagatavoja un īstenoja ceļvedi, lai panāktu, ka Pasaules NVO diena tiek atzīta par dienu, kurā godina pilsoniskās sabiedrības panākumus, pieminot cilvēkus, kuri gāja bojā, pildot sabiedriskā labuma darbu, un apzinoties NVO ietekmi, kas darbojas visā pasaulē. 2010. gadā Pasaules NVO diena tika oficiāli iekļauta NVO padomes rezolūcijā Baltijas jūras reģionā, nosakot, ka Pasaules NVO diena tiek atzīta Baltijas jūras reģiona NVO forumā. Pasaules NVO diena tiek plaši atzīmēta dažādās valstīs, visos kontinentos. 2014. gadā Latvijā tika atzīmēta Pasaules NVO diena ar dažādiem pasākumiem - diskusijām, forumiem, semināriem, sadraudzības vakariem u.c.

Visas šīs iniciatīvas nodrošina atvērtu piekļuvi jebkurai cilvēku grupai, neraugoties uz vecumu, lai uzņemtos savu lomu labākas nākotnes veidošanā.

*Kā pēdējo 20 gadu laikā ir mainījusies domāšana, sajūtas un rīcība saistībā ar sabiedrības novecošanos un kādi ir ieteikumi par nepieciešamo turpmāko rīcību, lai risinātu sabiedrības novecošanās jautājumus?*

Lai noskaidrotu viedokli par minētiem jautājumiem, to sniegt tika aicinātas senioru NVO (jautājums tika nosūtīts 12 NVO). Atbildes tika saņemtas no 2 NVO.

Galvenās senioru NVO identificētās **problēmas**:

* + valstī nav vienotas politikas senioru atbalstam,
  + normatīvajos aktos senioru grupas robežas un pārejas vecums nav noteikts, kā arī nav noteikts vecums, kuru var definēt kā “seniora vecumu”;
  + atbalsta pasākumu senioriem īstenošana nav efektīva un nerisina reālas senioru sociālās problēmas. Iemesls ir atbalsta sniegšanas organizatoriskie aspekti, kas izgaismo valsts un pašvaldību komunikācijas problēmas, sarežģīto administrēšanas procesu, elastības trūkumu saskarsmē ar senioriem;
  + zemie ienākumi,
  + slikta pieejamība veselības aprūpei. Veselības aprūpe nav orientēta uz rehabilitāciju, bet pārlieku lielu medikamentu lietošanu. Veselības aprūpes jomā trūkst geriatrijas speciālistu, līdz ar to personāls lielākoties nav izglītots vecuma jautājumos;
  + aprūpes slogs bērniem un mazbērniem par savu vecāku un vecvecāku aprūpi;
  + valsts finansētajos masu medijos nav speciālu raidījumu senioriem, kuros apmācītu seniorus iekļauties sabiedriskajā dzīvē, rādītu labākos piemērus, kā organizēt pensionāru biedrību darbu plašākai senioru iekļaušanai kolektīvos pasākumos
  + valstī maz ir analizēts jautājums par senioriem, kas paši spēj vadīt savu dzīvi un kuru veselības problēmas saistītas ar novecošanas procesu;
  + diskriminācija uz vecuma pamata aptver gan nodarbinātības jomu, gan sociālo jomu, gan veselības aprūpi, gan izglītību, gan pakalpojumus u.c. dzīves sfēras. Problēma ir pierādīšanas aspektā – cilvēks apzinās, ka ir ticis diskriminēts, taču to ir ļoti grūti pierādīt. Viens no būtiskiem vecuma diskriminācijas iemesliem – autonomijas zudums.

NVO izteiktie **priekšlikumi**:

* senioru interešu aizstāvības kontekstā un visu projektā skatāmo problēmu bloku strukturēšanā būtiski ir noteikt senioru vecuma definējumu, kas pēc veiktās analīzes nosakāms kā 55 gadi, un ar normatīvo regulējumu ieviest skaidrību terminoloģijā „seniors” un „pensionārs”, nošķirot šos abus terminus;
* apkopot dažādu projektu ietvaros veikto pētījumu un aktivitāšu, kas attiecas uz senioru sociālekonomiskajām interesēm un to aizstāvēšanu, rezultātus, lai īstenotu kopīgu dažādu institūciju un resoru mērķtiecīgu darbību šajā jomā;
* veselības veicināšanas jomā būtu vairāk jāizglīto sabiedrība, iesaistot izglītošanas darbā psihologus, psihoterapeitus un psihiatrus;
* nepieciešams Veselības ministrijas pārraudzībā veidot darba grupu, lai medicīniski un finansiāli argumentētu geriatriska profila nodaļu izveidošanu katrā reģionālajā slimnīcā, kā arī lai nodrošinātu darba vietas ārstiem geriatriem;
* liela nozīme ekonomiski neaktīvo senioru iesaistei darba tirgu ir izglītības un sociālai politikai, pie kuras nākotnē būtu jāstrādā, piedāvājot daļlaika darbu, darbu mājās, nodrošinot nokļūšanu darba vietā, piedāvājot elastīgu darba grafiku u.tml.

# **Ilgāka darba dzīve un spēja strādāt.**

Atzīt gados vecāku darba ņēmēju nodarbinātības potenciālu un izstrādāt darba tirgus stratēģijas, lai veicinātu maksimālas līdzdalības iespējas visu vecumu darba ņēmējiem.

2020. gada darba ņēmēju aptaujas “Diskriminācijas izplatība nodarbinātības vidē Latvijā” rezultāti liecina, ka vecums ir pazīme, pēc kuras diskriminē visbiežāk, kam seko veselības stāvoklis[[15]](#footnote-15). Attiecīgi vecāka gadagājuma cilvēki darba tirgū sastopas ar multiplu diskrimināciju – gan vecuma, gan veselības dēļ. Turklāt ir būtiski pieaudzis respondentu skaits, kuri uzskata, ka darba devēji visbiežāk diskriminē darba ņēmējus pēc vecuma – ja 2011. gadā tā uzskatīja 32%, tad 2020. gadā jau 58%, kas varētu liecināt arī par informētības līmeņa pieaugumu. Tāpat aptaujas dati liecina, ka darba ņēmēju gatavība meklēt palīdzību diskriminācijas gadījumā ir ievērojami pieaugusi: ja 2011. gadā katrs trešais nevērstos pēc palīdzības, tad 2020. gadā tādu ir tikai 12%, kas ir vērtējami pozitīvi.

***Mūžizglītības iespējas***

Lai veicinātu mūžizglītību un uzlabotu gados vecāku personu digitālās prasmes, kā arī veicinātu gados jaunāku un vecāku personu darbu un brīvprātīgo darbu starppaaudžu apstākļos, kopš 2017. gada tiek īstenots Eiropas Sociālā fonda projekts “Nodarbināto personu profesionālās kompetences pilnveide”[[16]](#footnote-16). Projekta mērķis ir pilnveidot nodarbināto personu profesionālo kompetenci, lai laikus novērstu darbaspēka kvalifikācijas neatbilstību darba tirgus pieprasījumam, veicinātu strādājošo konkurētspēju un darba produktivitātes pieaugumu.

Projekta mērķa grupas ir strādājoši un pašnodarbināti iedzīvotāji vecumā no 25 gadiem līdz neierobežotam vecumam, tai skaitā strādājoši pensionāri, personas ar zemu izglītības līmeni (nepabeigtu vai pabeigtu pamatizglītību vai vispārējo vidējo izglītību), personas ar profesionālo vai augstāko izglītību, jaunie vecāki, kas atrodas bērna kopšanas atvaļinājumā un ir darba attiecībās. Priekšrocības uzņemšanā sociālā riska grupu nodarbinātajiem: nodarbinātajiem vecumā no 45 gadiem ar zemu vai darba tirgum nepietiekamu izglītības līmeni (pabeigta vai nepabeigta pamatizglītība vai vispārējā vidējā izglītība), kā arī bēgļiem un personām ar alternatīvo statuss.

Projekta ietvaros nodarbinātie var apgūt profesionālās tālākizglītības programmas (480 - 1280 stundas), kuru noslēgumā var saņemt kvalifikācijas apliecību un iegūt profesiju, profesionālās pilnveides programmas (160 - 320 stundas), kuru noslēgumā var saņemt profesionālās pilnveides apliecību, neformālās izglītības programmas (ne vairāk kā 159 stundas), kuru noslēgumā var saņemt sertifikātu, kā arī apgūt moduli vai moduļu kopu, kas sastāv no dažādu zināšanu, prasmju un kompetenču kopuma, vai studiju kursu vai studiju moduli no akreditēta studiju virziena licencētas studiju programmas, kas apgūstami augstskolās vai koledžās. Pēc moduļu apguves var saņemt apliecību.

Personām ar maznodrošinātās vai trūcīgās mājsaimniecības statusu mācības ir bez maksas, pārējiem mācību maksu 90% (95% profesionālās tālākizglītības programmu apguvei) apmērā sedz projekts, attiecīgi tikai 5 - 10% ir strādājošā līdzmaksājums.

Sasniedzamie rādītāji: ESF atbalsts dalībai mācībās pieaugušo izglītībā tiks nodrošināts 55 627 nodarbinātiem (t.sk. 19 734 nodarbinātiem ar zemu izglītības līmeni) un plānots, ka pēc dalības mācībās kompetenci būs pilnveidojuši 38 102 nodarbinātie (t.sk. 15 374 nodarbinātie ar zemu izglītības līmeni). Projekta 6. kārtā (2021. gads) mācību piedāvājums bija vērsts uz digitālo prasmju apguvi. 20% mācību dalībnieku bija virs 50 gadu vecuma. Projekta 8. kārtā (2022. gadā) ir plānots piedāvāt digitālo prasmju apguvi (DigiComp) piecās kompetenču jomās un trīs apguves līmeņos (pamatlīmenis 1, pamatlīmenis 2, vidējs līmenis 3), lai veicinātu personu ar zemām digitālajām prasmēm iesaisti mācību pasākumos.

***Bezdarba mazināšana un nodarbinātības veicināšana***

No 2018.gada īstenoti virkne pasākumi senioru nodarbinātības palielināšanai un bezdarba samazināšanai:

* preventīvi atbalsta pasākumi nodarbinātajiem, kas ietver:
  + darba vides un cilvēkresursu potenciāla izvērtējums komersantos un pašvaldību institūcijās;
  + atbalsta pasākumi gados vecāku nodarbināto iedzīvotāju spēju, prasmju un veselības stāvokļa veicināšanai (darba vietas pielāgošana, veselības uzlabošanas pasākumi;
* atbalsta pasākumi bezdarbniekiem:
  + ilgstošo bezdarbnieku aktivizācijas pasākumi (veselības pārbaudes, profesionālās piemērotības noteikšana, motivācijas programma darba meklēšanai un sociālā mentora pakalpojumi, sabiedrības izpratnes veicināšanas pasākumi;
  + apmācību iespējas;
  + pasākumi komercdarbības vai pašnodarbinātības uzsākšanai;
  + pasākumi noteiktām personu grupām (subsidētā nodarbinātība);
  + algoti pagaidu sabiedriskie darbi;
  + atbalsta pasākumi bezdarbniekiem ar atkarības problēmām;
  + reģionālās mobilitātes veicināšana;
  + atbalsts sociālajai uzņēmējdarbībai;
* atbalsta pasākumi senioriem:
  + karjeras konsultācijas;
  + konkurētspējas paaugstināšanas pasākumi
  + brīvprātīgais darbs.

Detalizēta informācija par pasākumu īstenošanu pieejama 2.pielikumā.

***Pasākumi senioru ienākumu palielināšanai no 2018.gada:***

Lai sniegtu lielāku atbalstu pensijas saņēmējiem, nodrošinot viņu ienākumu pieaugumu, no 2018.gada ik gadu paaugstināts ar nodokli neapliekamais pensiju minimums:

2018. gadā – 250 *euro* mēnesī (2017. gadā – 235 *euro* mēnesī)

2019. gadā – 270 *euro* mēnesī

2020. gadā – 300 *euro* mēnesī

2021. gadā – 330 *euro* mēnesī

2022. gadā – 350 *euro* mēnesī (no 01.01.2022.) un 500 *euro* mēnesī (no 01.07.2022.)

Kopumā no 2017. gada līdz 2022. gadam ar nodokli neapliekamais pensiju minimums ir pieaudzis par vairāk kā 50% (no 235 *euro* līdz 500 *euro* mēnesī).

Lai palielinātu ienākumus pensijas vecuma cilvēkiem ar lielu apdrošināšanas stāžu:

* no 2018. gada vecuma pensijām indeksācijā piemēro lielāku daļu no apdrošināšanas iemaksu algu summas reālā pieauguma procentiem (ja vispārējā gadījumā pensiju indeksācijā ņem vērā faktisko patēriņa cenu indeksu un 50% no apdrošināšanas iemaksu algu summas reālā pieauguma procentiem, tad no 2018. gada minēto 50% vietā piemēro 60%, ja apdrošināšanas stāžs ir no 30 – 39 gadiem vai, ja pensija piešķirta par darbu kaitīgos un smagos, vai sevišķi kaitīgos un smagos darba apstākļos un 70%, ja apdrošināšanas stāžs ir 40 un vairāk gadi);
* no 2019.gada vecuma pensijām ar 45 un vairāk gadu lielu apdrošināšanas stāžu piemēro 80% (70% vietā) no apdrošināšanas iemaksu algu summas reālā pieauguma procentiem. Pensiju indeksācijas rezultātā vidējais pensijas apmērs pēdējos gados pieauga: 2019.gadā - par 7,19% - 9,77%, 2020.gadā – par 3,8 - 5,78% un 2021.gadā – par 4,23% - 5,07%.

Lai atbalstītu visneaizsargātāko senioru grupu – seniorus, kuri dzīvo vieni, – no 2019. gada 1. janvāra tika noteikts, ka mirušā pensijas saņēmēja laulātajam, kurš arī ir pensijas saņēmējs, 12 mēnešus izmaksā pabalstu 50% apmērā no mirušā pensijas un piemaksas pie pensijas par apdrošināšanas stāžu līdz 1995. gada 31. decembrim (iepriekš tika izmaksāts vienreizējs pabalsts mirušā divu pensiju apmērā) (turpmāk - pabalsts pārdzīvojušajam laulātajam). Pabalstu pārdzīvojušajam laulātajam 2019. gadā vidēji mēnesī saņēma 2,8 tūkst. pabalsta saņēmēju, savukārt 2020. gadā – 5,7 tūkst. Ikmēneša izmaksātā pabalsta apmērs 2020. gadā bija 169,63 eiro, kas ir par vidēji 9,96 e*uro* lielāks nekā 2019. gadā. Pabalstu 2020. gadā vairāk saņēma sievietes (4,2 tūkst. jeb 73,0%) nekā vīrieši (1,5 tūkst. jeb 27,0%).

2019. gada 1. oktobrī, ņemot vērā faktisko patēriņa cenu indeksu un 50% no apdrošināšanas iemaksu algu summas reālā pieauguma procentiem, pensiju indeksācijā pirmo reizi indeksēja arī piemaksas apmēru par vienu apdrošināšanas stāža gadu, kas uzkrāts līdz 1995. gada 31. decembrim (pirms 2019. gada indeksācijas viena apdrošināšanas stāža līdz 1995. gada 31. decembrim gada vērtība bija 1,50 *euro* vecuma un invaliditātes pensijām, kas piešķirtas līdz 1996. gada 31. decembrim un viens *euro* – vecuma un invaliditātes pensijām, kas piešķirtas no 1997. gada 1. janvāra).

No 2020. gada 1. janvāra tika noteikti jauni minimālie vecuma pensijas apmēri, kas ir atkarīgi no minimālās vecuma pensijas aprēķina bāzes 80 *euro* (personām ar invaliditāti no bērnības – 122,69 *euro*), kurai atkarībā no personas apdrošināšanas stāža piemēro noteiktu koeficientu. Rezultātā personām ar apdrošināšanas stāžu no 15 līdz 20 gadiem minimālais vecuma pensijas apmērs tika noteikts 88 *euro*, bet personām ar invaliditāti kopš bērnības – 134,96 *euro*. Personām ar apdrošināšanas stāžu no 21 līdz 30 gadiem minimālās vecuma pensijas apmērs tika noteikts 104 *euro*, bet personām ar invaliditāti kopš bērnības – 159,5 *euro*. Ja apdrošināšanas stāžs bija no 31 līdz 40 gadiem, tad minimālās vecuma pensijas apmērs tika noteikts 120 *euro*, bet personām ar invaliditāti kopš bērnības – 184,04 *euro*. Savukārt, ja apdrošināšanas stāžs bija 41 gads un vairāk gadu, tad minimālās vecuma pensijas apmērs tika noteikts 136 *euro*, bet personām ar invaliditāti kopš bērnības – 208,57 *euro*.

Paaugstinoties valsts sociālā nodrošinājuma pabalstam personām ar invaliditāti – no 64 *euro* līdz 80 *euro* (personām ar invaliditāti no bērnības – no 106,72 *euro* līdz 122,69 *euro*) palielinājās minimālās invaliditātes pensijas. I invaliditātes grupas gadījumā minimālā invaliditātes pensija tika noteikta 128 *euro* (personai ar invaliditāti no bērnības 196,30 *euro*), II invaliditātes grupas gadījumā – 112 *euro* (personai ar invaliditāti no bērnības 171,77 *euro*), III invaliditātes grupas gadījumā – 80 euro (personai ar invaliditāti no bērnības 122,69 *euro*).

No 2020. gada 1. janvāra pensiju sistēmas 2. līmeņa dalībniekam, kurš vēl nav pieprasījis vecuma pensiju, ir tiesības izvēlēties, kā tiks izmantots uzkrātais fondētās pensijas kapitāls gadījumā, ja viņš/-a nomirst pirms vecuma pensijas piešķiršanas:

* ieskaitīt valsts pensiju speciālajā budžetā (tad kapitāls tiks ņemts vērā, aprēķinot apgādnieka zaudējuma pensiju);
* pievienot citas personas pensiju sistēmas 2.līmenī uzkrātajam kapitālam;
* atstāt mantošanai Civillikumā noteiktajā kārtībā.

Pieprasot vecuma pensiju, pensiju sistēmas 2.līmeņa dalībniekam jāizdara izvēle – pensiju sistēmas 2.līmenī uzkrāto pensijas kapitālu apvienot ar pensiju sistēmas 1.līmeņa kapitālu un saņemt vienu pensiju vai arī iegādāties mūža pensijas apdrošināšanas polisi paša izvēlētajā dzīvības apdrošināšanas sabiedrībā.

Lai mazinātu nabadzību un ienākumu nevienlīdzību, īpaši pensijas vecuma cilvēkiem, no 2021. gada 1. janvāra ir ieviesta vērienīga **minimālo ienākumu reforma**, mainot minimālo ienākumu sliekšņu noteikšanas principus, tos piesaistot sociālekonomiskam rādītājam (iepriekš minimālo ienākumu sliekšņi tika noteikti, pamatojoties uz vienošanos, bez piesaistes noteiktiem apmēriem, tāpēc minimālo ienākumu sliekšņu apmēri bija neadekvāti zemi). Tādējādi tika pārskatīti valstī noteiktie minimālo ienākumu sliekšņi, palielinot to adekvātumu un nosakot to pārskatīšanas regularitāti - ne retāk kā reizi trijos gados. Tā rezultātā ir būtiski palielināti vairāki minimālo ienākumu sliekšņi gan pašvaldību sociālās palīdzības nodrošināšanai, gan arī valsts noteiktiem pabalstiem un pensijām[[17]](#footnote-17):

* paaugstināts GMI līmenis no 64 *euro* uz 109 *euro* pirmajai vai vienīgajai personai mājsaimniecībā (20% no ienākumu mediānas) un 76 *euro* katrai nākamajai personai mājsaimniecībā (koeficients 0,7 no pirmās personas);
* paaugstināts trūcīgas mājsaimniecības ienākumu slieksnis, nosakot to 50% no ienākumu mediānas. Tā rezultātā trūcīgas mājsaimniecības ienākumu slieksnis ir 272 *euro* pirmajai vai vienīgajai personai mājsaimniecībā un 190 *euro* katrai nākamajai personai mājsaimniecībā (līdz šim 128,06 *euro* personai mēnesī);
* maznodrošinātas mājsaimniecības ienākumu slieksnim noteikts tā maksimālais apmērs 80% apmērā no ienākumu mediānas, kā arī palielināts ienākumu slieksnis, atbilstoši kuram mājsaimniecība atzīstama par maznodrošinātu. Tā rezultātā maksimālais maznodrošinātās mājsaimniecības ienākumu slieksnis ir 436 *euro* pirmajai vai vienīgajai personai mājsaimniecībā un 305 *euro* katrai nākamajai personai mājsaimniecībā (līdz šim nebija noteikts maksimālais maznodrošinātās personas ienākumu slieksnis);
* noteikts vienots tiesiskais regulējums mājokļa pabalsta nodrošināšanai, nosakot konkrētas ar mājokli saistītas izdevumu pozīcijas un to minimālās normas, kuras tiks izmantotas mājokļa pabalsta apmēra aprēķināšanai, kas stājās spēkā no 2021. gada 1. jūlija;
* paaugstināts minimālās vecuma pensijas apmērs – minimālā vecuma pensijas aprēķina bāze noteikta 136 *euro* apmērā (25% no ienākumu mediānas) 80 *euro* vietā, bet personām ar invaliditāti kopš bērnības 163 *euro* (30% no ienākumu mediānas) 122,69 *euro* vietā. Minimālo vecuma pensiju par katru apdrošināšanas stāža gadu nosaka, piemērojot vecuma pensijas aprēķina bāzei koeficientu – 1,1 un par katru nākamo gadu, kas pārsniedz vecuma pensijas piešķiršanai nepieciešamo apdrošināšanas stāžu, apmēru palielinot par diviem procentiem no minimālās vecuma pensijas aprēķina bāzes. Tādējādi tiek garantēts, ka minimālā vecuma pensija nav mazāka par 149,60 *euro* (personām ar invaliditāti kopš bērnības – 179,30 *euro*). Palielinot minimālo vecuma pensiju apmērus, paaugstinājās apbedīšanas pabalstu un pabalstu pārdzīvojušajam laulātajam apmēri;
* paaugstināts minimālās invaliditātes pensijas apmērs. III grupas invaliditātes pensijas apmērs noteikts invaliditātes pensijas aprēķina bāzes līmenī, kas ir 136 *euro* (25% no ienākumu mediānas), bet personām ar invaliditāti kopš bērnības – 163 *euro* (30% no ienākumu mediānas). Savukārt I un II grupas invaliditātes pensijas apmērs nedrīkst būt mazāks par attiecīgo invaliditātes pensijas aprēķina bāzi, kurai piemērots koeficients 1,6 – I grupas invaliditātes gadījumā un koeficients 1,4 – II grupas invaliditātes gadījumā (skat. 1. tabulu 1.pielikumā). Palielinot minimālo invaliditātes pensiju apmērus, paaugstinājās pabalstu pārdzīvojušajam laulātajam apmēri, kā arī apbedīšanas pabalstu apmēri invaliditātes pensijas saņēmēja nāves gadījumā;
* paaugstināts valsts sociālā nodrošinājuma pabalsta apmērs senioriem un cilvēkiem ar invaliditāti (skat. 2. tabulu 1.pielikumā).

Lai pie elektroenerģijas un siltumenerģijas cenu kāpuma samazinātu izmaksu pieaugumu un tūlītējo negatīvo ietekmi uz iedzīvotājiem ar zemākiem ienākumiem un vairāk pakļautiem nabadzības riskam (īpaši pensijas vecuma cilvēkiem), kā arī mazinātu enerģētisko nabadzību, no 2022.gada 1.janvāra līdz 30.aprīlim noteikti šādi atbalsta pasākumi:

* tiek izmaksāts atbalsts 20 *euro* mēnesī noteiktām pensiju un pabalstu saņēmēju grupām, bēgļiem un personām ar alternatīvo statusu pensijas vecumā vai noteiktu invaliditāti;
* paplašināts mājokļa pabalsta saņēmēju loks un palielināts sniedzamā atbalsta apmērs (piemērojot koeficientus) atsevišķi dzīvojošai pensijas vecuma personai vai atsevišķi dzīvojošai personai ar invaliditāti, mājsaimniecībai, kurā ir tikai pensijas vecuma personas vai personas ar invaliditāti;
* no valsts budžeta 100% apmērā tiks segti elektroenerģijas obligātās iepirkumu komponentes maksājumi;
* no valsts budžeta 100% apmērā tiks segtas elektroenerģijas sistēmas pakalpojumu izmaksas;
* no 2022. gada 1. janvāra līdz 2022. gada 31. decembrim pašvaldībām no valsts budžeta tiek līdzfinansēti izdevumi 50% apmērā no izdevumiem mājokļa pabalstam. Tas ļaus nodrošināt mājokļa pabalstu lielākam cilvēku lokam, nepieļaut iedzīvotāju maksātspējas kritumu, kā arī mazināt Covid-19 infekcijas izplatības radītās sekas un elektroenerģijas cenu kāpumu;
* ja pensijas vecuma cilvēks ir trūcīgs vai maznodrošināts vai ar I invaliditātes grupu, tad no 2021. gada 1. novembra līdz 2022. gada 31. decembrim par 10 *euro* ir palielināts atbalsts aizsargātam elektroenerģijas lietotājam, kopā mēnesī sastādot 15 *euro*.

**Būtiskākie sasniegumi un turpmākie izaicinājumi**

Kā svarīgākie sasniegumi pēdējo 20 gadu laikā, atzīstot gados vecāku darba ņēmēju nodarbinātības potenciālu un izstrādājot darba tirgus stratēģijas, lai veicinātu maksimālas līdzdalības iespējas visu vecumu darba ņēmējiem, ir jāmin 2 svarīgākie likumi, kuri tika pieņemti 20 gadus atpakaļ: *Darba likums*, kas stājās spēkā 2002.gadā, to pilnveidojot atbilstoši ES direktīvu prasībām, un *Bezdarbnieku un darba meklētāju atbalsta likums*, kas stājās spēkā 2002.gadā, ar mērķi izveidot sistēmu bezdarbnieka un darba meklētāja atbalstam, nodrošinot plašāku pieeju atbilstošiem aktīvās nodarbinātības pasākumiem, vienlaikus veicinot pāreju no pasīva bezdarbnieka pabalsta saņēmēja uz aktīvu darba meklētāju.

Kā viens no sasniegumiem ir jāuzsver vairāku mērķētu atbalsta pasākumu ieviešana un atbalsta sniegšana gados vecākiem darba meklētājiem, bezdarbniekiem un nodarbinātajiem, nodrošinot iespēju pielāgoties mainīgajiem darba apstākļiem, pilnveidot savas prasmes un zināšanas, paredzot praktiskus pasākumus ilgāka darba mūžā saglabāšanai..

Savukārt nozīmīgākais sasniegums zemo ienākumu palielināšanas jomā ir minimālo ienākumu reforma, kas tika ieviesta 2021.gadā. Tā ir vērienīgākā reforma, kas īstenota pēdējo 20 gadu laikā ar mērķi mazināt nabadzību un ienākumu nevienlīdzību, kas ir jo īpaši būtiska pensijas vecuma cilvēkiem, ņemot vērā šīs grupas īpaši augsto nabadzības risku. Svarīgi akcentēt arī nodokļu reformu no 2018.gada, kuras mērķis bija ienākumu nevienlīdzības samazināšana, palienot ienākumus iedzīvotājiem ar zemākajiem ienākumiem, jo īpaši pensijas vecuma cilvēkiem. Lai arī 2020. gada nabadzības un ienākumu nevienlīdzības rādītāji neuzrāda samazinājuma tendenci, jāuzsver, ka minimālās ienākumu reformas ietekmi varēs novērtēt 2023. gadā, kad būs pieejami rādītāji par 2021. gadu.

***Turpmākie uzdevumi***:

* palielināt sociālo transfertu apmēru un to ietekmi uz nabadzības mazināšanu (īpaši nabadzības riskam visvairāk pakļautajām iedzīvotāju grupām), tai skaitā nodrošinot atsevišķu sociālo pabalstu, atlīdzību un piemaksu pārskatīšanu un to sasaisti atbilstoši sociāli ekonomisko rādītāju izmaiņām, kā arī izvērtēt bāzes pensijas ieviešanas iespēju[[18]](#footnote-18);
* paaugstināt bezdarbnieku, darba meklētāju un bezdarba riskam pakļauto personu konkurētspēju un reaģēšanu uz darba tirgus transformāciju un nepieciešamību pielāgoties aktuālajai situācijai darba tirgū[[19]](#footnote-19);
* palielināt pieaugušo dalību izglītībā, īpaši iedzīvotāju grupām, kas mazāk iesaistās mācībās; paaugstināt pieaugušo izglītības kvalitāti un izveidot ilgtspējīgu un sociāli atbildīgu pieaugušo izglītības finansējuma sistēmu[[20]](#footnote-20).

# **Cienīga novecošana**

Pasākumi, kas ir palīdzējuši aizsargāt vecāka gadagājuma cilvēku jebkādu cilvēktiesību un cieņas ievērošanu, veicinot viņu autonomiju, pašnoteikšanos un līdzdalību sabiedrībā un nodrošinot, ka neviens likums, politika vai programma nerada jebkāda veida diskrimināciju.

Vienlīdzīgu tiesību principa ievērošana, tai skaitā, nosacījums par personas tiesību nodrošināšanu bez jebkādas tiešas vai netiešas diskriminācijas neatkarīgi no personas vecuma, ir nostiprināta visos nozaru galvenajos likumos. Vienlīdzīgu tiesību princips un diskriminācijas aizliegums kā cilvēka pamattiesību daļa ir nostiprināta Latvijas Republikas Satversmē.

Vienlīdzība, iekļaušana, nediskriminācija un pamattiesību ievērošana ir noteikta kā horizontāls princips visās ES fondu atbalsta jomās. Programmu sagatavošanā, īstenošanā, uzraudzīšanā, ziņošanā par tām un to izvērtēšanā ir jāņem vērā un jāveicina dzimumu līdztiesība, dzimumu līdztiesības aspekta un dzimumperspektīvas integrēšana, kā arī jāveic darbības, lai novērstu jebkādu diskrimināciju dzimuma, rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ. Visā ES fondu sagatavošanā un īstenošanā, jo īpaši ņem vērā nepieciešamību nodrošināt piekļuves iespējas personām ar invaliditāti. No ES fondiem būtu jāatbalsta tikai tādas darbības, kas mazina segregāciju vai atstumtību, un, finansējot infrastruktūras izveidi un attīstību, būtu jānodrošina pieejamība personām ar invaliditāti. Horizontālā principa mērķis ir novērst nevienlīdzību starp sievietēm un vīriešiem jebkurā jomā, veicināt iekļaušanu un nediskrimināciju rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ. Lai uzraudzītu horizontālā principa ievērošanu, ir izstrādātas vadlīnijas[[21]](#footnote-21) tā ieviešanai un uzraudzībai, kur šajā ES fondu periodā daudz izvērstāk nekā iepriekšējos ES fondu periodos ir atspoguļota situācija novecošanās un vecuma diskriminācijas jomā, sniedzot konkrētus piemērus par darbībām, kas veicina senioru vienlīdzīgas iespējas un tiesības.

Pirms aplūkot paveikto dažādās jomās ir būtiski norādīt, ka Latvijā 2021. gadā tika ieviesta **administratīvi teritoriālā reforma**, samazinot vietējo pašvaldību skaitu no 119 līdz 43. Pašvaldību reformu bija nepieciešams veikt primāri Latvijas iedzīvotāju interesēs, jo ir būtiski teritorijas attīstību plānot kopsakarībās ap reģionālās un nacionālās nozīmes attīstības centriem, kur ekonomiskā aktivitāte un pakalpojumu piedāvājumu klāsts ir lielāks. Tas attiecas uz efektīvu izglītības, veselības aprūpes, sociālo pakalpojumu, ceļu un transporta, kā arī komunālās saimniecības infrastruktūras tīkla izveidi. Savukārt, atbilstoši uzņēmēju vēlmēm un vajadzībām, visu veidu nepieciešamā infrastruktūra tiek pakārtota perspektīvo saimnieciskās darbības virzienu attīstīšanai teritorijā[[22]](#footnote-22). Tādējādi administratīvi teritoriālā reforma ir viens no priekšnoteikumiem, lai attīstītu un pilnveidotu tādus senioriem būtiskus pakalpojumus kā sociālo un veselības aprūpi.

Vienlaikus jāatzīmē, ka, lai neattālinātu valsts un pašvaldību sniegto pakalpojumu pieejamību, Latvijā pēc administratīvi teritoriālās reformas darbojas 138 Valsts un pašvaldību vienotie klientu apkalpošanas centri (turpmāk – KAC), nākotnē plānojot palielināt to skaitu līdz 592 KAC. KAC mērķis ir nodrošināt iespēju iedzīvotājiem pēc iespējas tuvāk savai dzīvesvietai iegūt informāciju un praktisku palīdzību valsts pārvaldes pakalpojumu pieteikšanā. Iedzīvotāji var vērsties KAC un saņemt atbalstu:

1. Covid-19 sadarbspējīga sertifikāta izdrukāšanā vai lejupielādē.

2. Valsts sociālās apdrošināšanas aģentūras pabalstu pieteikšanā.

3. Valsts ieņēmumu dienesta gada deklarāciju iesniegšanā.

4. Pilsonības un migrācijas lietu pārvaldes pakalpojumu pieteikšanā.

5. Konsultācijas sociālo tīklu, e-pasta un interneta lietošanā.

6. Platformas latvija.lv lietošanā.

7. Drukāšanas, skenēšanas un citu jautājumu risināšanā saistībā ar darba izpildei nepieciešamo tehnisko atbalstu (internetu, piekļuvi pie datora).

8. Par citu valsts iestāžu sniegtajiem pakalpojumiem un iespējām.

Nākotnē plānots pakalpojumu klāstu palielināt, lai iedzīvotājiem būtu pieejama attālinātā saziņa ar Valsts sociālās apdrošināšanas aģentūras speciālistu par vecuma pensiju, slimības pabalstu, invaliditātes pensiju un vecāku pabalstu, jo šobrīd šos pakalpojumus var saņemt tikai klātienē Valsts sociālās apdrošināšanas aģentūras filiālēs. KAC ir būtisks resurss senioriem, jo nereti šiem cilvēkiem nav pietiekamas prasmes strādāt ar datoru vai internetu, tāpēc iespēja klātienē un tuvāk savai dzīvesvietai kārtot dažādus jautājumus saistībā ar pakalpojumiem ir ļoti svarīgi.

**Sociālie un veselības aprūpes pakalpojumi**

Normatīvajos aktos **sociālie pakalpojumi un veselības aprūpes pakalpojumi ir stingri nošķirti** gan mērķa, gan satura, gan finansēšanas organizēšanas ziņā, un tos regulē dažādu jomu dažādi likumi. Nodalītās sociālo pakalpojumu un veselības aprūpes jomas apgrūtina iespējas nodrošināt sociālās aprūpes pakalpojumu saņēmējiem funkcionālajam stāvoklim atbilstošu veselības aprūpi, jo īpaši tiem, kuri atrodas ilgstošas sociālās aprūpes un sociālās rehabilitācijas institūcijās (turpmāk – ilgstošas sociālās aprūpes institūcijas). Līdz ar to ir jāmeklē risinājums, salāgojot divu nozaru resursus, lai nodrošinātu optimālu, klientu vajadzībām un veselības stāvoklim atbilstošu pakalpojumu pieejamību, vienlaikus efektīvi un lietderīgi izlietojot valsts un pašvaldību budžeta līdzekļus aprūpes nodrošināšanā ilgstošas sociālās aprūpes un sociālās rehabilitācijas institūcijās, kā arī aprūpē mājās, ambulatorajā psihiatrijā, paliatīvajā aprūpē, no psihoaktīvām vielām atkarīgu personu sociālā rehabilitācijā[[23]](#footnote-23).

***Sociālās aprūpes jomā:***

Sociālie pakalpojumi ir viens no būtiskākajiem instrumentiem, kas nodrošina personu ar funkcionāliem traucējumiem un citu sociālās atstumtības riskiem pakļautu personu vienlīdzīgas iespējas dzīvot sabiedrībā un veicinātu viņu iekļaušanos un līdzdalību sabiedrības dzīvē. Saskaņā ar Labklājības ministrijas apkopotajiem valsts statistikas datiem gan aprūpes mājās pakalpojuma, gan pašvaldību finansēto ilgstošas aprūpes institūciju pakalpojuma saņēmēju skaits ik gadu pieaug[[24]](#footnote-24). Sociālo pakalpojumu pārklājums un pieejamība ir nepietiekama, īpaši personām ar garīga rakstura traucējumiem un pensijas vecuma personām[[25]](#footnote-25). 2020. gada beigās rindā uz pašvaldību ilgstošas aprūpes institūciju pakalpojuma saņemšanu bija 521 pensijas vecuma persona[[26]](#footnote-26).

Analizējot pašvaldību sociālo dienestu sniegto informāciju, jāatzīmē, ka tikai pēdējos divos gados (2018.-2019.gadā) tika uzsākta dienas aprūpes centru veidošana personām ar demenci un pārskata periodā tika izveidoti 2 dienas aprūpes centri personām ar demenci (kopā 2020.gadā ir 12 dienas aprūpes centri pensijas vecuma cilvēkiem)[[27]](#footnote-27).

Sabiedrībā balstīto sociālo pakalpojumu klāstā vislielākais saņēmēju skaits ir aprūpes mājās pakalpojuma segmentā. Apmēram 80% no aprūpes mājās pakalpojumu saņēmējiem ir pensijas vecuma personas. Lai arī kopējais aprūpes mājās pakalpojumu saņēmēju skaits ir būtiski palielinājies, vēl aizvien aprūpes mājās pakalpojumi nav pieejami visās pašvaldībās (2014.gadā – 81, 2017.gadā 82% pašvaldību, 2020.gadā 90%)[[28]](#footnote-28).

Attiecībā uz personām ar funkcionāliem traucējumiem pēdējo 5 gadu laikā ir īstenoti virkne pasākumu. Būtiskākie no tiem ir šādi:

* Lai nodrošinātu vienlīdzīgu pieeju visā valsts teritorijā, objektīvāku personas funkcionēšanas spēju novērtēšanu pēc vienotiem kritērijiem un nepieciešamā atbalsta plānošanu, ar 2018.gada 1. janvāri pirms valsts vai pašvaldības finansēta sociālās aprūpes pakalpojuma sniegšanas personai tiek noteikts aprūpes līmenis (kopā 4 līmeņi). Aprūpes līmenis ir personas pašaprūpes spēju iztrūkuma pakāpi raksturojoša, skaitliski izteikta vērtība, kas tiek noteikta personas fizisko un garīgo spēju un prasmju vērtēšanas rezultātā. Aprūpes līmenis tiek izmantots arī, lai diferencētu pašvaldībā nodrošināto sociālās aprūpes pakalpojumu satura vai izmaksu apjomu, aprūpes pabalsta apjomu.[[29]](#footnote-29)
* No 2021.gada 1.jūlija spēkā stājās būtiskas izmaiņas valsts finansētā asistenta pakalpojuma pašvaldībā nodrošināšanā, kā rezultātā ieviesta vienota anketa pakalpojuma nepieciešamības izvērtēšanai pilngadīgām personām; būtiski pilnveidota pakalpojuma administrēšana gan pakalpojumu sniedzējiem, gan saņēmējiem; noteikta vienas vienības cena, kuras ietvaros paredzēta paaugstināta asistentu atlīdzība. Tādējādi liekajai daļai personu gan vecuma grupā no 18 līdz 64 gadiem, gan senioriem virs 65 gadiem ir iespējams saņemt lielāku asistenta pakalpojuma apjomu nekā iepriekš.
* Sakarā ar strauji pieaugošo pieprasījumu pēc tehniskajiem palīglīdzekļiem (turpmāk - TPL) sabiedrības novecošanās un personu ar pirmreizēji noteiktu invaliditāti pieauguma rezultātā no 2016.gada TPL saņemšanā iespējams kompensācijas mehānisms, t.i., noteiktus TPL persona var iegādāties par saviem līdzekļiem kādā no ES dalībvalstīm un, pienākot rindai, personai no valsts budžeta līdzekļiem izmaksā kompensāciju noteiktā apmērā. Tomēr ar kompensācijas mehānisma ieviešanu nav iespējams atrisināt citas TPL pakalpojuma sniegšanā identificētas problēmas, kuru risināšanai 2017.gadā un 2018.gadā tika izstrādāti TPL pakalpojuma organizācijas pilnveidošanas priekšlikumi, kas paredzēja veikt nozīmīgas izmaiņas TPL piešķiršanas kārtībā. **TPL pakalpojuma reformas** būtība ir ieviest jaunu TPL pakalpojuma organizācijas modeli, paredzot, ka klients izvēlas TPL pie Ministru kabineta noteiktajā kārtībā reģistrētiem ražotājiem vai piegādātājiem, aizstājot TPL publisko iepirkumu ar “kuponu” vai finansējuma kompensācijas sistēmu (turpmāk - “kupona” sistēma). Klienta iespēja izvēlēties TPL pakalpojuma sniedzēju ilgtermiņā veicinātu konkurenci TPL ražotāju vidū, TPL pieejamību un kvalitāti. TPL pakalpojuma reforma paredz, ka nepieciešams izstrādāt kompensējamo cenu noteikšanas metodiku kā individuāli izgatavojamajiem TPL, tā rūpnieciski ražotajiem TPL un prasības TPL pakalpojuma sniedzējiem. Paredzēts, ka “kuponu” sistēmā TPL persona tiks izvērtēta un tai tiks piešķirts tās vajadzībām, lietošanas mērķim un aktivitāšu līmenim atbilstošāks TPL. Reformas ieviešanu plānots pabeigt līdz 2023.gadam.

Gan aprūpes mājās, gan ilgstošas sociālās aprūpes institūcijā pakalpojumu sniedzējs savu iespēju un finansējuma robežās veic **pakalpojuma kvalitātes uzlabošanas** pasākumus. Uzlabojumi galvenokārt ir saistīti ar pakalpojuma modernizēšanu, papildus speciālistu piesaisti, ar jauna aprīkojuma iegādi pakalpojuma nodrošināšanai, aprūpes mājās pakalpojuma gadījumā - aprīkojuma un automašīnu iegādi, lai nodrošinātu ātrāku un ērtāku nokļūšanu pie klienta, vienlaikus uzlabojot pakalpojuma pieejamību attālākajās novada apdzīvotajās vietās un mājsaimniecībās. Vecāka gada gājuma cilvēki un personas ar smagu invaliditāti lauku reģionos īpaši izjūt izolētību un trauksmi par savu drošību, tāpēc aprūpes mājās pakalpojuma pieejamībai un kvalitātes uzlabošanai ir būtiska loma cilvēka drošībai. Lai arī aprūpes mājās saņēmēji ne vienmēr ir gatavi izmantot **jaunas metodes un tehnoloģijas**, pēdējos gados aizvien vairāk klientu izmanto arī attālinātā darba metodes sociālās aprūpes pakalpojumu saņemšanā, piemēram, drošības pogas pakalpojumu (2019. gadā 4,5% no aprūpes mājās pakalpojumu saņēmušo klientu kopskaita), kā arī informācijas tehnoloģijas saziņai ar sociālo pakalpojumu sniedzējiem. Izmantojot informācijas tehnoloģijas, klientiem ir iespējas sazināties ar sociāla pakalpojuma sniedzēju attālināti, izstāstīt par situācijām, kuras izraisa bažas, saņemt konsultāciju vai padomu, kā tālāk rīkoties, savukārt darbinieks var novērtēt situāciju attālināti un lemt, vai ir nepieciešams izbraukt pie klienta, vai tomēr situācija ir kontrolējama un nav nepieciešamības mērot ceļu pie klienta. Attālināti sazinoties ar klientu, ir iespējams arī konstatēt, ka ir nepieciešama arī citu dienestu iesaistīšana, piemēram, Neatliekamās medicīniskās palīdzības dienesta brigādes izsaukšana. Savukārt ilgstošas sociālās aprūpes institūcijās informācijas tehnoloģijas ir vērtīgs atspaids, veicot procesu aprakstus, datu vākšanu un apstrādi, Covid-19 epidēmijas ierobežojumu laikā būtiski pieauga arī attālināto konsultāciju nodrošināšana.

Darbības programmas Latvijai 2021. – 2027. gadam atbalstāmajās darbībās plānoti ieguldījumi sabiedrībā balstītu sociālo pakalpojumu attīstībā, kas, tai skaitā, būs vērsti arī uz atbalsta sniegšanu pensijas vecuma personām viņu dzīvesvietā, maksimāli pagarinot laiku, ko persona var turpināt dzīvot savā mājoklī, savukārt ģimeniskai videi pietuvinātu sociālās aprūpes pakalpojumu attīstībai pensijas vecuma personām paredzētas Atveseļošanās un noturības mehānisma plāna investīcijas. Plānotās investīcijas atbildīs Sociālās aizsardzības un darba tirgus politikas pamatnostādnēs 2021.-2027. gadam noteiktajam primārajam sociālo pakalpojumu attīstības virzienam – sabiedrībā balstītu pakalpojumu attīstība, veicinot personu pāreju uz sabiedrībā balstītu vai ģimeniskai videi pietuvinātu pakalpojumu saņemšanu.

***Sociālās rehabilitācijas jomā:***

Kopš 2015.gada no valsts budžeta tiek finansēts arī **pakalpojums no vardarbības cietušām pilngadīgām personām**[[30]](#footnote-30). Kā liecina dati par pakalpojumu saņēmušām personām, pārsvarā (vairāk kā 90%) šo pakalpojumu izmanto sievietes, kas ir cietušas no vardarbības ģimenē - no vīra, partnera vai drauga. Sociālās rehabilitācijas pakalpojumam no vardarbības cietušām pilngadīgām personām 2018.gadā ir veikts pakalpojuma izvērtējums, ņemot vērā dzimuma aspektu[[31]](#footnote-31). Izvērtējumā secināts, ka pakalpojums ir vajadzīgs, lai novērstu vardarbības pret sievietēm sekas, tomēr būtiski strādāt, lai novērstu vardarbības cēloņus. Pakalpojuma izvērtēšanā tika iesaistītas sievietes, kuras šo pakalpojumu ir saņēmušas vai joprojām saņem. Kopumā sievietes pakalpojuma lietošanu raksturoja pozitīvi, tomēr var identificēt uzlabojumu nepieciešamību dažādos pakalpojuma saņemšanas posmos. Visbiežāk ieteikts palielināt pakalpojuma apjomu un palielināt juridiskās palīdzības apjomu, ļaut juristam pārstāvēt sievieti arī tiesā vai vismaz pabeigt nokārtot tās juridiskās lietas, ko sieviete aizsākusi, saņemot pakalpojumu. Salīdzinoši mazāk pakalpojumu lieto vecākas sievietes un sievietes bez bērniem. Pakalpojuma pilnveidošanai tiek izvirzīts mērķis uzlabot sabiedrības informētību par pieejamo pakalpojumu, aicinot izmantot jaunus informācijas pieejamības kanālus, lai sasniegtu arī gados vecākas sievietes, kuras cieš no vardarbības, piemēram, aptiekas, radio u.c. kanālus[[32]](#footnote-32).

***Veselības aprūpes jomā:***

Mainīta valsts kompensējamo medikamentu izrakstīšanas kārtība. Lai novērstu situāciju, ka iedzīvotāji pārmaksā par valsts kompensējamiem medikamentiem, no 2020. gada 1. aprīļa tika mainīta valsts kompensējamo zāļu izrakstīšanas kārtība – ārsts receptē tagad norāda aktīvo vielu, nevis konkrēta medikamenta nosaukumu, savukārt aptiekas no vienādas iedarbības zālēm izsniedz kompensējamās zāles par zemāko cenu, kuras ir tikpat kvalitatīvas, efektīvas un drošas.

Attālinātas konsultācijas. 2020.gadā Covid-19 izplatības laikā, lai samazinātu pacientu nepieciešamību apmeklēt klātienē ģimenes ārstus un ārstus-speciālistus, vienlaikus nepasliktinot saņemto veselības aprūpes pakalpojumu kvalitāti, tika ieviests jauns pakalpojumu veids- attālinātas ģimenes ārstu un ārstu speciālistu konsultācijas.

Veselības aprūpes pakalpojumu pieejamības uzlabošana:

* Viena no valdības prioritātēm ilgtermiņā ir attīstīt veselības aprūpes pakalpojumu pieejamību. Tās nodrošināšanai viens no rīcības virzieniem ir gaidīšanas laika samazināšana veselības aprūpes pakalpojumu saņemšanai. Lai mazinātu gaidīšanas laikus, kopš 2017.gada regulāri tiek piešķirts papildus finansējums izmeklējumiem un ārstu konsultācijām. Uz 2020.gada 1.janvāri pacientu gaidīšanas rindas uz speciālistu konsultācijām ir samazinājušās par 9,25% (vidēji līdz 91,19 dienām salīdzinājumā ar situāciju pirms reformu uzsākšanas, kad vidējais gaidīšanas laiks bija līdz 100,48 dienām). Uz 2020.gada 1.janvāri pacientu gaidīšanas rindas uz plānveida dienas stacionārā sniegtajiem pakalpojumiem ir samazinājušās par 47,45% (vidēji līdz 213,89 dienām salīdzinājumā ar situāciju pirms reformu uzsākšanas, kad vidējais gaidīšanas laiks bija līdz 407 dienām). Uz 2020.gada 1.janvāri pacientu gaidīšanas rindas uz ambulatorās rehabilitācijas pakalpojumiem ir samazinājušās par 73,81% (vidēji līdz 131,00 dienām salīdzinājumā ar situāciju pirms reformu uzsākšanas, kad vidējais gaidīšanas laiks bija līdz 500,2 dienām).
* Otrs rīcības virziens pieejamības veicināšanai ir cilvēkresursu nodrošināšana veselības aprūpē (optimāls skaits un efektīva paaudžu nomaiņa, atalgojuma jautājuma risināšana ilgtermiņā, piesaiste un noturēšana valsts apmaksāto pakalpojumu sniegšanā). Cilvēkresursu jomā viens no aktuāli risināmiem jautājumiem, pie kura jau uzsākts darbs, ir darba samaksas paaugstināšanu veselības aprūpes nozares darbiniekiem. Piešķirts finansējums atlīdzības palielinājumam, tai skaitā ārstniecības personu, operatīvo medicīnisko transportlīdzekļu vadītāju un pārējo darbinieku darba samaksas palielinājumam. Ārstu, māsu un citu ārstniecības personu nodrošinājums ir pēdējo trīs gadu prioritāte, ko apliecina turpmāk īstenotā atalgojuma palielināšana. Vienlaicīgi no ES fondu finansējuma tiek īstenoti pasākumi ārstniecības personu piesaistei reģioniem un nodrošināts atbalsts ārstniecības personu profesionālajai pilnveidei. Piemēram, laika periodā no 2018.gada līdz 2021.gada beigām reģionos ārpus galvaspilsētas piesaistītas vairāk kā 1000 ārstniecības personas (ārsti, māsas, māsu palīgi, fizioterapeiti, ārstu palīgi u.c.) un nodrošinātas profesionālās pilnveides apmācības 22824 ārstniecības personām. 2022.gadā valdība ir atbalstījusi Veselības ministrijas iniciatīvu mērķtiecīgi palielināt uzņemšanu valsts budžeta apmaksātajā rezidentūrā par 30 vietām, lai pakāpeniski sasniegtu līmeni, kas veselības aprūpes sektorā ļaus veiksmīgi noritēt paaudžu maiņai, uzlabojot veselības aprūpes pakalpojumu nepārtrauktību un pieejamību. 2022./2023. studiju gadā apmācību rezidentūrā varēs uzsākt 246 topošie ārsti-speciālisti, savukārt turpmākajos divos gados valsts apmaksāto rezidentūras vietu skaitu plānots palielināt, ļaujot katru gadu specialitāti apgūt 277 jaunajiem ārstiem (2021.gadā no valsts budžeta tika apmaksātas 232 rezidentūras vietas). Ārstu skaits mērķtiecīgi palielināts ārstu specialitātēs ar novecojošu vecuma struktūru, kā arī specialitātēs, kas saistītas ar veselības aprūpes pakalpojumu pieprasījumu atbilstoši sabiedrības novecošanās tendencēm. Piemēram, valsts budžeta finansētās rezidentūras vietas palielinātas internista, geriatra, paliatīvās aprūpes ārsta specialitātēs, bet īpaši - lielākais vietu skaits (48 rezidentūras vietas) - noteiktas ģimenes (vispārējās prakses) ārsta specialitātē. Papildu, lai veicinātu ģimenes ārsta pakalpojuma pieejamību un aizstātu tos 159 ģimenes ārstus, kas plāno pārtraukt līguma attiecības ar valsti turpmāko piecu gadu laikā, no 2022.gada izveidots mehānisms, lai paātrinātu ģimenes ārsta specialitātes apguvi, ja iepriekš iegūta internista vai pediatra specialitāte (3 rezidentūras vietas).
* 2022.gada sākumā uzsākts Eiropas Komisijas Strukturālo reformu atbalsta ģenerāldirektorāta atbalstītais projekts, ka paredz veselības darbaspēka stratēģijas Latvijā (Health Workforce Strategy in Latvia) izstrādi. Projektu izstrādās SIA “Ernst and Young Baltic” ciešā sadarbībā ar vadošajām veselības aprūpes nozares iestādēm un profesionālajām organizācijām. Stratēģijas “Veselības darbaspēka stratēģija Latvijā” ietvaros paredzēts analizēt pašreizējo Latvijas veselības aprūpes darbaspēka plānošanas sistēmu, kā arī modelēt nākotnes veselības aprūpes darbaspēka piedāvājumu un pieprasījumu, tādējādi nodrošinot pierādījumos balstītu, kvalitatīvu un efektīvu veselības aprūpes darbaspēka plānošanu Latvijā. Kā viens no galvenajiem projekta rezultātiem paredzēta datos balstīta veselības aprūpes darbaspēka plānošanas modeļa izstrāde, kurā tiks iekļauti gan veselības nozares speciālistu apsvērumi par iespējamiem nākotnes veselības scenārijiem, gan pašreizējie un vēsturiskie valstiskā līmeņa dati, tostarp par veselības aprūpes darbaspēka noslodzi, atalgojumu, reģionālo izvietojumu un vecuma struktūru. Projekta īstenošanas termiņš ir no 2022. gada 31. janvāra līdz 2023. gada 22. maijam. Sagaidāms, ka stratēģija rezultēsies Latvijas iestāžu spējā uzturēt veselības aprūpes darbspēku kopsolī ar iedzīvotāju un veselības aprūpes vajadzībām un dinamisku veselības aprūpes attīstīšanos.”.
* Sākot ar 2022.gadu ir ieviesta vispārējās aprūpes māsas profesija, lai, tiecoties uz integrētas veselības aprūpes sistēmu, kuras centrā ir pacients, nodrošinātu māsai tādas papildus kompetences kā spēju patstāvīgi diagnosticēt, kad ir nepieciešama pacientu aprūpe, spēju patstāvīgi konsultēt un spēju patstāvīgi nodrošināt pacientu aprūpes kvalitāti, to novērtēt un analizēt. Vienlīdz svarīgi māsu kompetences pilnveidē ir novērst profesijas sadrumstalošanos pa vairākām pamatspecialitātēm, tāpēc ar vispārējās aprūpes māsas profesijas ieviešanu, tiek īstenotas izmaiņas izglītības sistēmā māsas kvalifikācijas iegūšanai (vispārējās aprūpes māsas kvalifikāciju turpmāk varēs iegūt 4 gadu pilna laika klātienes studijās līdzšinējo gadu studiju ilgumu un vēl papildus studijas formālajā izglītībā specialitātes iegūšanai), vienlaikus atsakoties no sertifikācijas. Nodrošinot plašākas kompetences un plašākas patstāvīgas prakses tiesības vispārējās aprūpes māsas profesijā, tiks veicināta ātrāka māsu nokļūšana darba tirgū un veicināta mobilitāte profesijas ietvaros, līdz ar to sagaidāma māsas sniegtās aprūpes kvalitātes un pieejamības pakāpeniska uzlabošanās.
* Būtiski veselības aprūpes pakalpojumu pieejamību ietekmē arī pacientu līdzmaksājumi. Lai mazinātu finansiālo slogu pacientiem, ir veiktas izmaiņas pacientu līdzmaksājumu mazināšanai un atcelšanai. Piemēram, personām no 65 gadu vecuma samazināts pacientu līdzmaksājums par ģimenes ārsta apmeklējumu. Tāpat ir samazinājusies pacienta līdzmaksājuma kopsumma par katru hospitalizāciju, ko nedrīkst pārsniegt vienā stacionārā ārstniecības iestādē. Papildus no 2022.gada 1.janvāra no pacientu līdzmaksājuma atbrīvota arī personas ar II invaliditātes grupu (iepriekš tikai personas ar I invaliditātes grupu).

Ieviesti jauni un attīstīti esošie veselības aprūpes pakalpojumi. Kopš 2018. gada ir ieviesti vairāki valsts apmaksāti veselības aprūpes pakalpojumi, piemēram, diabētiskās pēdas aprūpe, diabētu pacientu apmācības kabineti, nodrošināta valsts apmaksāta enterālā un parenterālā barošana. Lai uzlabotu hronisko pacientu aprūpes pakalpojuma pieejamību, tika pilnveidoti apmaksas nosacījumi hronisko pacientu aprūpei stacionārajās ārstniecības iestādēs.

Ar mērķi pēc iespējas ātrāk konstatētu sirds un asinsvadu saslimšanas risku, no 2018.gada iedzīvotājiem no 40 līdz 65 gadu vecumam ir iespēja pie ģimenes ārsta bez maksas pārbaudīt sirds veselību pēc SCORE metodes, tādējādi nepieciešamības gadījumā uzsākot ātrāku un efektīvāku ārstēšanu, kas ļauj uzlabot dzīves kvalitāti un dzīvildzi.

Izveidots "dzeltenais koridors" pacientiem, tajā skaitā pacientiem virs 65 gadiem, ar ļaundabīgo audzēju recidīviem jeb slimības atkārtošanos pēc izveseļošanās vai izveseļošanās periodā. “Dzeltenā koridora” ietvaros ārstu konsultācijas, diagnostiskie izmeklējumi u.c. valsts apmaksātie veselības aprūpes pakalpojumi tiek sniegti ārpus kopējās pacientu rindas, 10 dienu laikā. Tāpat pacientiem ar ļaundabīgo audzēju diagnozēm tādi prioritāri pakalpojumi kā ultrasonogrāfija, endoskopija (t.sk. dienas stacionārā), magnētiskā rezonanse, rehabilitācija (t.sk. dienas stacionārā), dermatoveneroloģija, traumatoloģija, hematoloģija, ortopēdija, rokas un rekonstruktīvā mikroķirurģija un plastiskā ķirurģija dienas stacionārā tiek sniegti ārpus kopējās pacientu gaidīšanas rindas, tādējādi samazinot nepieciešamā pakalpojuma saņemšanas laiku. No 2022.gada 1.janvāra paplašināts personu loks, kurām ir tiesības saņemt valsts apmaksātas ģimenes ārsta mājas vizītes.(..).”

Lai nodrošinātu veselības saglabāšanu, pastāvīgi tiek nodrošināti pasākumi veselības veicināšanai un slimību profilaksei. 2014.-2020. gada plānošanas periodā[[33]](#footnote-33) tika īstenoti veselības veicināšanas un slimību profilakses pasākumi, aptverot lielu daļu Latvijas iedzīvotāju, jo īpaši dažādiem atstumtības riskiem pakļautos iedzīvotājus (minētā projekta īstenošana plānota līdz 2023.gada 31.decembrim). Nacionālā un vietējā līmenī tiek īstenoti veselības veicināšanas un slimību profilakses pasākumi četru prioritāro veselības jomu (sirds un asinsvadu, onkoloģijas, perinatālā un neonatālā perioda aprūpes un psihiskās (garīgās) veselības) ietvaros attiecībā uz veselīgu uzturu, pietiekamām fiziskajām aktivitātēm, atkarību izraisošo vielu lietošanas un procesu izplatības mazināšanu, seksuālās, reproduktīvās un psihiskās veselības veicināšanu. [[34]](#footnote-34) Minētie pasākumi ietver arī aktivitātes iedzīvotajiem, kas vecāki par 54 gadiem.

***Informācijas un komunikācijas tehnoloģijas (IKT)***

IKT attīstītās vēl straujāk nekā iepriekš, ko veicinājusi arī Covid-19 ietekme. Senioru autonomiju, pašnoteikšanos un līdzdalību sabiedrībā sekmē arī IKT. Seniori Latvijā arvien vairāk izmanto IKT piedāvātās iespējas. Ja pirms 10 gadiem (2010. gadā), tikai 29 % senioru (65+ gadi) bija mājās dators, tad 2020. gadā jau divreiz vairāk – 60,9 %. Senioriem, kuri dzīvo vieni, šī tendence vēl izteiktāka – no 5,8 %, kam bija dators mājsaimniecībā 2010. gadā, līdz 38,4 % – atsevišķi dzīvojošo senioru mājsaimniecību 2020. gadā. Pēdējā desmitgadē lielas izmaiņas ir arī interneta lietošanā. Ja 2010. gadā regulāri (vismaz reizi nedēļā) internetu lietoja tikai 9,4 % senioru vecumā 65–74 gadi, tad 2020. gadā regulāro interneta lietotāju jau ir vairāk par pusi no senioriem – 56,2 %. Tomēr arī 2020. gadā joprojām katrs trešais (31,8 %) no senioriem vispār nekad nav lietojis internetu[[35]](#footnote-35). *Digitālās transformācijas pamatnostādnēs 2021.-2027. gadam* ir apzināta sabiedrības novecošanās tendence, akcentējot nepieciešamību attīstīt personas mājoklī uzstādāmo IT risinājumu klātu personas stāvokļa izmaiņu monitorēšanai, kā arī veicināt socializēšanās rīku adaptāciju senioriem, lai radītu apstākļus senioriem pēc iespējas ilgāk turpināt dzīvi ierastajā dzīvesvietā un mazinātu risku, ko rada vientulībā pavadīts dzīves posms attiecībā uz mentālu saslimšanu attīstību.

***Pētījumi***

Pēdējos gados aizvien vairāk tiek īstenoti pētījumi par indivīdu un iedzīvotāju novecošanas procesiem, kas palīdz risināt jaunās vajadzības novecojošā sabiedrībā. Rīgas Stradiņa universitāte, kura specializējās veselības aprūpes un sociālo zinātņu jomā, kopš 2019. gada īsteno 6 pētījumus sabiedrības novecošanās jomā:

1. Veselīgas novecošanas, labklājības un sociālās drošības veicināšana (2021-2024) - aplūkoti jautājumi par veselīgu novecošanu, labklājību un sociālo drošību;
2. Covid-19 sabiedrības veselības efektu modelēšana gados vecākiem cilvēkiem Latvijā un Norvēģijā (2021-2022) - izmantojot inovatīvas metodes Covid-19 izraisītās krīzes seku izprašanā un pārvarēšanā gados vecākiem cilvēkiem;
3. Sabiedrības novecošanās izaicinājumi Baltijas jūras reģionā (2020-2023) - mērķis ir uzlabot zināšanas par vecuma sociālās atstumtības faktoriem, salīdzinot Baltijas un Skandināvijas valstis. Projektā tiek pētīts, kā sociālā atstumtība attīstās iedzīvotāju vidū un mainās sabiedrības diversifikācijas apstākļi, ko tie nozīmē labklājībai vecumā un, kā politika ietekmē novecošanas procesus;
4. ”Covid -19 epidēmijas ietekme uz veselības aprūpes sistēmu un sabiedrības veselību Latvijā; veselības nozares gatavības nākotnes epidēmijām stiprināšana" apakšprojekts “Covid -19 ietekme uz Latvijas iedzīvotāju grupām vecumā virs 50 gadiem: ieteikumi veselības un sociālo seku mazināšanai un sagatavotībai iespējamām krīzēm nākotnē.” (2020) - mērķis bija analizēt gados vecāku iedzīvotāju paradumus Covid -19 uzliesmojuma laikā un izstrādāt politikas ieteikumus saistībā ar novēršamiem riska faktoriem nākotnes krīžu situācijām;
5. Ilgtermiņa fiziskās aktivitātes ietekme uz kognitīvās disfunkcijas un depresijas radīto slogu senioriem (2019-2020) - izpētīt ilgtermiņa aerobās fiziskās slodzes saistību ar novecošanās radītu kognitīvo procesu pasliktināšanos;
6. Modificējamie bio un dzīves stila marķieri kognitīvās funkcijas pasliktināšanās prognozēšanai (2021-2022) - noskaidrot, vai dzīvesveida un bioloģiskie marķieri prognozē patoloģisku kognitīvo novecošanos pirms klīnisko simptomu manifestācijas.

ESF projekta ietvaros no 2018. līdz 2020.gadam tika īstenoti vairāki pētījumi, kas tostarp attiecas uz senioriem, piemēram, Latvijas iedzīvotāju virs darbaspējas vecuma veselību ietekmējošo paradumu un funkcionālo spēju pētījums, Latvijas iedzīvotāju kardiovaskulāro un citu neinfekcijas slimību riska faktoru šķērsgriezuma pētījums, Pētījums par sāls un joda patēriņu Latvijas pieaugušo iedzīvotāju populācijā, Pētījums par procesu atkarību (azartspēles, datoratkarība, jaunās tehnoloģijas u.c.) izplatību Latvijas iedzīvotājiem un to ietekmējošiem riska faktoriem.

**Būtiskākie sasniegumi un turpmākie izaicinājumi**

Lai aizsargātu vecāka gadagājuma cilvēku cilvēktiesību ievērošanu un paaugstinātu kvalitātes standartus attiecībā uz integrētu sociālo un veselības aprūpi, kā arī pielāgotu profesionālo aprūpes darbinieku statusu, apmācību un darba apstākļus, kā nozīmīgākie sasniegumi pēdējo 20 gadu laikā ir jāmin šādi likumi, kuri stājās spēkā no 2003.gada:

* 2003.gadā spēkā stājās *Sociālo pakalpojumu un sociālās palīdzības likums*, kurā pirmo reizi tika noteikts ietvars sociālo pakalpojumu jomā (ne tikai sociālajā palīdzībā), nosakot vispārīgos principus sociālo pakalpojumu nodrošināšanā, valsts un pašvaldību pienākumus un atbildību. Līdz ar sociālā pakalpojuma ietvara noteikšanu 20 gadu laikā ir izveidojušies dažādi jauni sociālie pakalpojumi, kuri tiek pastāvīgi pilnveidoti;
* 2009.gada 17.decembrī spēkā stājās *Pacientu tiesību likums*, kura mērķis ir veicināt labvēlīgas attiecības starp pacientu un veselības aprūpes pakalpojumu sniedzēju, sekmējot pacienta aktīvu līdzdalību savas veselības aprūpē, kā arī nodrošināt viņam iespēju īstenot un aizstāvēt savas tiesības un intereses;
* 2010.gadā Latvija ratificēja ANO Konvenciju par personu ar invaliditāti tiesībām, kura stājās spēkā 2010.gada 31.martā. 2011.gadā spēkā stājās jauns *Invaliditātes likums*.

Kā viens no sasniegumiem sociālo pakalpojumu nodrošināšanā ir jānorāda 2015.gadā uzsāktais deinstitucionalizācijas process un virzība uz sabiedrībā balstītu pakalpojumu attīstību.

***Turpmākie uzdevumi***:

* palielināt sabiedrībā balstītu sociālo pakalpojumu pieejamību, efektivitāti un atbilstību mērķa grupas vajadzībām, īpaši paplašinot sociālo pakalpojumu pieejamību senioriem[[36]](#footnote-36);
* veicināt personu pāreju uz sabiedrībā balstītu vai ģimeniskai videi pietuvinātu pakalpojumu saņemšanu, vienlaikus uzlabojot institucionālās aprūpes pakalpojumu kvalitāti[[37]](#footnote-37);
* uzlabot iedzīvotāju finansiālo aizsardzību slimības un nespējas gadījumos un mazināt gaidīšanas laiku uz valsts apmaksātiem veselības aprūpes pakalpojumiem, tai skaitā palielinot valsts apmaksāto veselības aprūpes pakalpojumu, zāļu un medicīnas ierīču pieejamību[[38]](#footnote-38);
* stiprināt pacienta veselības aprūpes koordinēšanu, lai nodrošinātu nepārtrauktību un sadarbību starp speciālistiem pacienta veselības aprūpē dažādos ārstēšanas posmos, tai skaitā attīstīt starpsektoru sadarbību, nodrošinot pacientam veselības aprūpes posmā nepieciešamās sociālās aprūpes pakalpojumu piesaistīšanu[[39]](#footnote-39);
* veicināt sociālo tīklu programmu attīstību senioriem[[40]](#footnote-40).

# **III daļa**

# **Veselīga un aktīva novecošana ilgtspējīgā pasaulē**

2018. gada 17. jūlijā Latvija prezentēja brīvprātīgo nacionālo ziņojumu augsta līmeņa politiskajam forumam par ilgtspējīgas attīstības mērķu ieviešanu[[41]](#footnote-41). Ziņojumā sabiedrības novecošanās ir identificēta kā Latvijas vājā puse, īpaši ienākumu un iespēju nevienlīdzības jomā, kur sabiedrības novecošanās apstākļos kā viens no lielākajiem izaicinājumiem ir izvirzīta labas dzīves nodrošināšana gados veciem cilvēkiem. Tāpat ziņojumā sabiedrības novecošanās tiek akcentēta dzimumu līdztiesības kontekstā, aktualizējot gados vecāko ģimenes locekļu aprūpes pakalpojumu pieejamību.

Ziņojumu ANO par ilgtspējīgas attīstības mērķu ieviešanu koordinēja Pārresoru koordinācijas centrs (turpmāk – PKC), kas ir Ministru prezidenta pakļautībā esoša institūcija, kas atbildīga par Latvijas attīstības plānošanas sistēmu. PKC piedalās arī ES Padomes darba grupā *Dienaskārtība 2030 Ilgtspējīgai attīstībai* un darbojas Eiropas Ilgtspējīgas attīstības tīklā, kas ir Eiropas valsts pārvaldes ekspertu grupa par ilgtspējīgu attīstību. PKC izstrādā Nacionālo attīstības plānu (hierarhiski augstākais vidēja termiņa plānošanas dokuments, kas nosaka hierarhiski nozīmīgākos sasniedzamos politikas rezultātu rādītājus), uzraugot un koordinējot tā īstenošanu, uzrauga un koordinē to nacionāla līmeņa attīstības plānošanas dokumentu īstenošanu, kuri ir saistīti ar Latvijas Republikas dalību ES, kā arī koordinē deklarācijas par Ministru kabineta iecerēto darbību un tās īstenošanas rīcības plāna izpildi.

Būtiskākie ilgtspējīgas attīstības mērķi, kuri sasaucas ar pasākumiem šajā ziņojumā:

* Visur izskaust nabadzību visās tās izpausmēs;
* Nodrošināt veselīgu dzīvi un sekmēt labklājību jebkura vecuma cilvēkiem;
* Nodrošināt iekļaujošu un kvalitatīvu izglītību un veicināt mūžizglītības iespējas visiem;
* Panākt dzimumu līdztiesību un vienlīdzīgas iespējas visām sievietēm un meitenēm;
* Nodrošināt piekļuvi stabili pieejamai, ilgtspējīgai un mūsdienīgai enerģijai par pieejamu cenu;
* Veicināt noturīgu, iekļaujošu un ilgtspējīgu ekonomikas izaugsmi, visaptverošu nodarbinātību, kā arī cilvēka cienīgu darbu;
* Samazināt nevienlīdzību starp valstīm un valstu iekšienē.

# **Gūtās mācības no ārkārtas situācijas ietekmes un sekām uz gados vecākiem cilvēkiem**

Veselības aprūpes sistēmu 2020.-2021.gadā būtiski ietekmēja Covid-19 pandēmija, radot lielu slodzi gan stacionārajam, gan primārās veselības aprūpes sektoram. Sakarā ar augstu stacionēto Covid-19 pacientu skaitu, atsevišķas ārstniecības iestādes uz laiku ierobežoja plānveida veselības aprūpes pakalpojumu sniegšanu. Covid-19 pandēmija ir palielinājusi nepieciešamību iedzīvotājiem nodrošināt psihoemocionālu atbalstu, un ir prognozējams, ka tā ir nelabvēlīgi ietekmējusi citu hronisko slimību diagnostikas un ārstēšanas iespējas, tādējādi pasliktinot iedzīvotāju veselību.

Valsts pētījumu programmas “Covid-19 seku mazināšanai” ietvaros 2021.gadā tika izstrādāts pētījums “Covid -19 ietekme uz Latvijas iedzīvotāju grupām vecumā virs 50 gadiem: ieteikumi veselības un sociālo seku mazināšanai un sagatavotībai iespējamām krīzēm nākotnē”[[42]](#footnote-42). Aptaujājot aptuveni tūkstoš Latvijas iedzīvotāju vecumā virs 50 gadiem, atklājās, ka gandrīz piektā daļa senioru ir izjutuši, ka Covid-19 ietekmējis viņu psihiskās veselības stāvokli, bet 6% psihiskās veselības stāvoklis ticis ietekmēts nopietni, jo ārkārtējās situācijas laikā viņi biežāk nekā citkārt izjutuši gan miega problēmas, gan nomāktību, gan arī satraukumu un nervozitāti. Lai gan krietni vairāk kā puse aptaujāto vecāka gada gājuma cilvēku izmanto digitālās tehnoloģijas, vien piektā daļa tās izmantojusi, lai saņemtu veselības aprūpes pakalpojumus. Katrs desmitais ir veicis iepirkumus internetā. Digitālo tehnoloģiju iespējas senioru vidū visvairāk tiek izmantotas informācijas iegūšanai. Papildus aptaujām ir veiktas arī daļēji strukturētas intervijas ar dažādos Latvijas reģionos dzīvojošiem cilvēkiem. Telefonkonsultācijas un e-receptes ir izmantojuši visi, kuriem tas bija aktuāli; arī ar zināmajiem medikamentiem un to saņemšanu problēmu nebija. Videosakari (un datorsakaru programmas) netika izmantoti iemaņu trūkuma un rocības dēļ, tādējādi vēršot uzmanību uz ekonomiskās nevienlīdzības problēmām senioru vidū. Apkopojot atbildes par paradumu maiņu Covid-19 laikā, jāsecina, ka vairāk nekā trīs no četriem senioriem ir izvairījušies no veikalu un sabiedrisko vietu apmeklēšanas, kā arī cita veida tiešas saskarsmes ar cilvēkiem. Ārkārtējās situācijas laikā seniori izjutuši ikdienas aktivitāšu ierobežojumu, taču ierobežojumi, viņuprāt, nav bijuši ļoti būtiski. Cilvēki ļoti centušies samazināt kontaktus ar apkārtējiem, retāk apmeklējuši veikalus, retāk pārvietojušies ar sabiedrisko transportu, izvairījušies no ceļošanas, centušies ievērot 2 m distanci, biežāk lietojuši dezinfekcijas līdzekļu. Nedaudz vairāk nekā puse senioru arī veikuši pārtikas uzkrājumus ilgākam laikam, taču salīdzinoši visai nelielu senioru daļu Covid-19 pamudinājis biežāk skatīties televizoru, vairāk lasīt grāmatas, ēst veselīgāk, vairāk komunicēt ar draugiem un paziņām. Ārkārtējā situācija praktiski nav ietekmējusi viņu alkohola lietošanas un smēķēšanas paradumus, liekot secināt, ka veselības paradumi ir stabili izveidojušies briedumā, salīdzinot ar jauniešu vecumu. Nozīmīgas atšķirības starp dzimumiem, intervijas valodām un vecuma grupām, piemēram, pensijas vecumā un pirms pensijas, netika novērotas. Pētījumā ir ietverti arī jautājumi, kas saistīti ar nodarbinātību, atklājot, ka gados vecāki cilvēki nestrādā attālināti (virs 90%), kas savukārt var būt gan aizsargājošs faktors sociālai izolācijai un ar to saistītai nomāktībai, gan vienlaicīgi vairot satraukumu un bailes par iespējamo inficēšanos ar Covid-19. Intervijās paustās atziņas liecina, ka tieši gados vecākie seniori, arī strādājošie, samierinās ar situāciju un paļaujas liktenim. Viņu dzīves pieredze sniedz citu perspektīvu uz Covid-19 radīto krīzi kā gados jaunākiem cilvēkiem.

Viena no neaizsargātākajām grupām Covid-19 ārkārtas situācijā bija vecāka gadagājuma cilvēki, kuriem ir nepieciešama pastāvīga aprūpe – gan tie, kuri atrodas mājas apstākļos, saņemot aprūpes mājās pakalpojumu, gan tie, kuri atrodas ilgstošas sociālās aprūpes institūcijās. 2020.gadā tika sagatavoti norādījumi[[43]](#footnote-43), nodrošinot aprūpes mājās pakalpojumu, lai uzturētu nepārtrauktu, kvalitatīvu un drošu pakalpojumu sniegšanu, kuri ietvēra svarīgākos principus, kuri nepieciešami, plānojot un nodrošinot pakalpojumus Covid -19 uzliesmojuma vai plašas un straujas izplatības apstākļos. Savukārt, lai mazinātu risku inficēties ar Covid-19 un novērstu masveida inficēšanos ar Covid-19 valsts, pašvaldību un privātajās ilgstošas sociālās aprūpes un institūcijās dzīvojošajiem cilvēkiem, kā arī nodrošinātu atbalstu ilgstošas sociālās aprūpes institūcijām Covid-19 un tā radīto seku novēršanai, 2021.gada 4.februārī tika apstiprināts Rīcības plāns Covid-19 izplatības ierobežošanai ilgstošas sociālās aprūpes institūcijās[[44]](#footnote-44). Rīcības plānā tika noteikti pasākumi 7 rīcības virzienos:

1. Operatīvu jautājumu risināšana.

2. Situācijas monitorings un kontrole.

3. Epidemioloģisko drošības prasību ievērošana.

4. Infekcijas izplatības prevencija.

5. Atbalsts ilgstošas sociālās aprūpes institūciju darbiniekiem.

6. Komunikācija ar klientu tuviniekiem un institūcijām.

7. Izejas pasākumi.

2021.gada 7.jūlijā tika apstiprināts “Vakcinācijas aptveres palielināšanas plāns pret Covid-19 infekciju”[[45]](#footnote-45). Ņemot vērā ļoti zemo vakcinācijas pret Covid-19 aptveri senioru vidū, 2021.gadā ģimenes ārsti iesaistījās, uzrunājot tieši seniorus. 425 ģimenes ārstu prakses iesaistījās senioru apzvanīšanā. Sazvanītas 24 135 personas, no tām piekritušas vakcinēties 9 236 personas, kas ir 38 % no apzvanītajiem. Tāpat tika īstenotas virkne informēšanas pasākumu, lai veicinātu vakcinēšanos pret Covid-19 infekciju, tai skaitā attiecībā uz senioriem, piemēram, sagatavots raksts “Pētījumi pierāda – senioriem blaknes no Covid-19 vakcīnām ir visretāk”, nosūtīta labklājības ministra vēstule lielākajai senioru organizācijai - biedrībai “Latvijas Pensionāru Federācija” - ar aicinājumu uzrunāt katru savas organizācijas biedru, darbinieku, aicinot vakcinēties, kā arī sadarbības līgumu ietvaros īstenot aktivitātes, kas būtu vērstas uz vakcinācijas veicināšanu u.c.[[46]](#footnote-46).

Lai nodrošinātu dažādu pabalstu un pakalpojumu nepārtrauktību, vairāki būtiski statusi tika automātiski pagarināti, piemēram, trūcīgās un maznodrošinātās mājsaimniecības statuss, invaliditātes termiņš u.c. Tomēr vairāku veselības aprūpes un sociālās rehabilitācijas pakalpojumu sniegšana tika pārtraukta ārkārtējās situācijas laikā.

Lai mazinātu Covid -19 pandēmijas negatīvās sekas, līdztekus jau esošajiem politikas pasākumiem un standarta atbalsta instrumentiem, tika ieviesti gan vienreizēji, gan īslaicīgi atbalsta pasākumi tieši attiecībā uz pensijas vecuma cilvēkiem:

* 2021. gada aprīlī tika piešķirts 200 *euro* vienreizējs pabalsts senioriem un personām ar invaliditāti;
* 2021. gadā katram Latvijā dzīvojošam cilvēkam, kurš līdz 2021.gada beigām ir sasniedzis 60 gadu vecumu un pabeidzis pilnu vakcinācijas kursu pret Covid-19 infekciju, laikposmā no 2021. gada 1. novembra līdz 2022. gada 31. martam tiek izmaksāts pabalsts 20 *euro* mēnesī.

2021. gadā tika organizēts atklāta projektu pieteikumu konkurss “Atbalsts NVO Covid-19 krīzes radīto negatīvo seku mazināšanai”, kura mērķis bija sniegt atbalstu NVO darbībai, tostarp tādām aktivitātēm, kas tiek īstenotas papildus valsts un pašvaldību institūciju veiktajām darbībām, lai mazinātu Covid-19 krīzes radītās sekas visos Latvijas reģionos. Finansējumu ieguva 21 NVO. Vienas biedrības aktivitātes bija tieši vērstas uz senioriem, proti, projekta mērķis bija apmācīt 24 seniorus, lai turpmāk viņi varētu iesaistīties “Senioru skolas” aktivitātēs, izmantojot interneta pieslēguma metodi. Projekta aktivitātes domātas senioriem, kuri pastāvīgi apmeklē “Senioru skolas” nodarbības, bet sakarā ar pulcēšanās ierobežojumiem Covid -19 pandēmijas laikā, nevar piedalīties nodarbībās klātienē. Projekta ietvaros tika organizētas nodarbības nelielās grupās (pa 3 cilvēki), sniedzot iespēju apgūt praktiskās iemaņas darbā ar elektroniskajām ierīcēm (planšetdatoriem) un interneta lietošanas prasmes, kā arī iemācīties izmantot vairākas noderīgas internetprogrammas. Projekta rezultātā seniori iemācījās patstāvīgi piedalīties zoom online konferencē.

Kopumā vērtējot situāciju secināms, ka ir īstenotas daudz aktivitātes, lai novērstu nāves gadījumus Covid-19 rezultātā. Tomēr diemžēl lielākā daļa personu, kas mirušas no Covid-19 infekcijas, ir bijušas senioru vecumā.

# **Plānotie pasākumi PVO Veselīgas novecošanās dekāde 2020 – 2030**

Veselības ministrija ir izstrādājusi “Sabiedrības veselības pamatnostādnes 2021.- 2027.gadam” (projekts)[[47]](#footnote-47), kura mērķis ir uzlabot Latvijas iedzīvotāju veselību, pagarinot labā veselībā nodzīvoto mūžu, novēršot priekšlaicīgu mirstību un mazinot nevienlīdzību veselības jomā. Līdz 2027.gadam plānots:

* palielināt veselīgi nodzīvoto mūža gadu skaitu par četriem gadiem vīriešiem un par trim gadiem sievietēm;
* par 15% samazināt potenciāli zaudētos mūža gadus;
* palielināt jaundzimušo vidējo paredzamo mūža ilgumu vīriešiem par 1,8 gadiem un sievietēm par 1,2 gadiem.

*Sabiedrības veselības pamatnostādnēs 2021.- 2027.gadam* *(projekts)* izvirzītas šādas prioritārās veselības jomas – sirds un asinsvadu slimības, onkoloģija, psihiskā veselība, mātes un bērna veselības (perinatālais un neonatālais periods) aprūpe, retās slimības, paliatīvā aprūpe, medicīniskā rehabilitācija. Veselīgas novecošanās aspekts caurvijas *Sabiedrības veselības pamatnostādņu 2021.- 2027.gadam* *(projekts)* iekļautajos pasākumos, un tās darbības periodā tiks īstenoti pasākumi, kuri vērsti uz visiem iedzīvotājiem, tai skaitā vecāka gadagājuma cilvēkiem, piemēram, veselības veicināšanas un slimību profilakses pasākumi. Tāpat tiks veicināta uz cilvēku centrētas un integrētas veselības aprūpes pakalpojumu pieejamība, uzlabota valsts apmaksāto ambulatoro, stacionāro pakalpojumu un kompensējamo zāļu un medicīnas ierīču pieejamība iedzīvotājiem.

# **Secinājumi un nākotnes prioritātes**

Aktīvās novecošanās indeksa rezultāti (skat. 3.pielikumā tabulu “Aktīvās novecošanās indekss”)[[48]](#footnote-48) liecina, ka Latvijas vidējais aktīvās novecošanās indekss ir tuvu ES vidējam rādītājam – 35.3 (ES – 35.7). Nodarbinātības rādītāji Latvijā būtiski pārsniedz ES vidējos indikatorus – Latvijai ir sestais augstākais rādītājs, par ko liecina salīdzinoši augstie nodarbinātības rādītāji 55+ vecuma grupā. Nodarbinātības rādītāji ir pieauguši ne tikai kopš 2005. gada, bet arī kopš 2015. gada. Nodarbinātības pieaugumu ir ietekmējuši daudzi faktori – gan pensionēšanās vecuma palielināšana, gan iedzīvotāju mūža ilguma palielināšanās, aktīvā novecošanās un arī zemās pensijas, kas liek daudziem senioriem izvēlēties turpināt darba gaitas arī pēc pensijas vecuma sasniegšanas.

Līdzdalības sabiedrībā rādītāji Latvijā ir ES vidējā līmenī. Ir palielinājies senioru brīvprātīgais darbs, bet samazinājusies politiskā līdzdalība. Senioru (55+) īpatsvars, kuri nodrošina aprūpi saviem bērniem vai mazbērniem, salīdzinot ar 2015. gadu, ir nedaudz samazinājies, bet tomēr ir uzskatāms par relatīvi augstu rādītāju – 27,5%. Ļoti būtiski pieaudzis ir to senioru 55+ īpatsvars, kuri rūpējās par saviem vecākiem vai tuviniekiem ar invaliditāti. Salīdzinot ar 2015. gadu, šis rādītājs ir pieaudzis no 10,6% līdz 27,8% 2018. gadā. Tas vēlreiz apliecina sociālās aprūpes pakalpojumu trūkumu valstī un norāda uz nepieciešamību veikt būtiskus ieguldījumus šī pakalpojuma attīstībā.

Neatkarīgas, veselīgas un drošas dzīves rādītāji ir nedaudz uzlabojušies kopš 2005. gada, bet aizvien ir ļoti zemi, salīdzinot ar ES – Latvijai ir zemākie rādītāji starp visām ES valstīm. Neapmierinātās veselības aprūpes vajadzības, zemie mūžizglītības rādītāji, augstais nabadzības risks un zemie ienākumi diemžēl norāda uz šo politiku zemo efektivitāti un vājo ietekmi uz senioru situāciju.

Arī kapacitātes un aktīvo novecošanu veicinošas vides rādītāji Latvijā ir ievērojami zemāki nekā pārējās ES valstīs. Atsevišķās jomās ir sasniegts būtisks progress, piemēram, IKT lietošana senioru 55 – 74 gadu vecumā ir ievērojami pieaugusi, salīdzinot ar situāciju 2005.gadā. Būtiski pieaudzis arī senioru 55 – 74 gadu vecumā iegūtais izglītības līmenis. Tomēr paredzamais mūža ilgums un veselīgi nodzīvoto gadu skaits Latvijā ir ievērojami zemāks nekā citās ES valstīs.

Ņemot vērā aktīvās novecošanās rādītājus, kā arī identificētos trūkumus dažādās jomās, galvenās nākotnes prioritātes novecošanās jomā ir šādas:

* uzlabot sociālās aprūpes un veselības aprūpes pakalpojumu pieejamību;
* palielināt sociālo transfertu apmēru un to ietekmi uz nabadzības mazināšanu pensijas vecuma cilvēkiem, kā arī izvērtēt bāzes pensijas ieviešanas iespēju;
* turpināt īstenot diskriminācijas mazināšanas pasākumus, īstenojot izpratnes palielināšanas aktivitātes par senioru vajadzībām.

1. Centrālā statistikas pārvalde, informatīvais apskats “Seniori Latvijā” (2021). Pieejams <https://admin.stat.gov.lv/system/files/publication/2021-09/%21Seniori_Latvija_2021_%2821_00%29_LV.pdf> [↑](#footnote-ref-1)
2. Latvijas ekonomikas attīstības pārskats (2021). Pieejams: <https://www.em.gov.lv/lv/latvijas-ekonomikas-attistibas-parskats> [↑](#footnote-ref-2)
3. Centrālā statistikas pārvalde, informatīvais apskats “Seniori Latvijā” (2021). Pieejams <https://admin.stat.gov.lv/system/files/publication/2021-09/%21Seniori_Latvija_2021_%2821_00%29_LV.pdf> [↑](#footnote-ref-3)
4. Turpat. [↑](#footnote-ref-4)
5. Turpat. [↑](#footnote-ref-5)
6. <https://unece.org/fileadmin/DAM/pau/age/Ministerial_Conference_Lisbon/Documents/2017_Lisbon_Ministerial_Declaration.pdf> [↑](#footnote-ref-6)
7. “Sociālās aizsardzības un darba tirgus politikas pamatnostādnes 2021.-2027. gadam” (2021). Pieejams: <https://likumi.lv/ta/id/325828-par-socialas-aizsardzibas-un-darba-tirgus-politikas-pamatnostadnem-2021-2027-gadam> [↑](#footnote-ref-7)
8. “Sabiedrības veselības pamatnostādnes 2021.-2027. gadam” (projekts uz 03.03.2022.). Pieejams: <https://tapportals.mk.gov.lv/legal_acts/b8342cd9-318a-4f99-b147-0a144bcbf231> [↑](#footnote-ref-8)
9. “Izglītības attīstības pamatnostādnes 2021. - 2027. gadam” (2021). Pieejams: <https://likumi.lv/ta/id/324332-par-izglitibas-attistibas-pamatnostadnem-2021-2027-gadam> [↑](#footnote-ref-9)
10. “Digitālās transformācijas pamatnostādnes 2021.-2027. gadam” (2021). Pieejams: <https://likumi.lv/ta/id/324715-par-digitalas-transformacijas-pamatnostadnem-20212027-gadam> [↑](#footnote-ref-10)
11. <https://nvo.lv/uploads/zinojums_lidzdaliba_lemumu_pienemsana_2021.pdf> [↑](#footnote-ref-11)
12. Sociālās iekļaušanas politikas koordinācijas komiteja un Senioru lietu padome. [↑](#footnote-ref-12)
13. Darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto personu integrāciju sabiedrībā un darba tirgū" 9.1.4.4. pasākuma "Dažādību veicināšana (diskriminācijas novēršana)" [↑](#footnote-ref-13)
14. <https://nvo.lv/lv/content/par_lpa> [↑](#footnote-ref-14)
15. Tiesībsarga biroja sadarbībā ar Norstat veiktais pētījums „Diskriminācija izplatība nodarbinātības vidē Latvijā. Salīdzinošais pētījums, 2011. un 2020.gadā”, <https://www.tiesibsargs.lv/uploads/content/diskriminacija_darba_vide_2020_petijuma_rezultati_1594374193.pdf> [↑](#footnote-ref-15)
16. ES fondu Darbības programmas “Izaugsme un nodarbinātība” 8.4.1. specifiskā atbalsta mērķis «Pilnveidot nodarbināto personu profesionālo kompetenci» [↑](#footnote-ref-16)
17. Pabalstu un pensiju minimālie apmēri vai to sliekšņi noteikti, pamatojoties uz metodiski pamatotiem un sociālekonomiskai realitātei atbilstošiem kritērijiem, t.i., procentuālā apmērā no mājsaimniecību rīcībā esošās ienākumu mediānas uz vienu ekvivalento patērētāju (turpmāk – ienākumu mediāna), kuras aprēķinā izmantota ekvivalences skala 1; 0,7; 0,7. [↑](#footnote-ref-17)
18. *Sociālās aizsardzības un darba tirgus politikas pamatnostādnēs 2021.- 2027. gadam* izvirzītie uzdevumi. [↑](#footnote-ref-18)
19. Turpat. [↑](#footnote-ref-19)
20. *Izglītības attīstības pamatnostādnēs 2021. - 2027. gadam* izvirzītie uzdevumi. [↑](#footnote-ref-20)
21. Vadlīnijas pieejamas Labklājības ministrijas mājas lapā: <https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027> [↑](#footnote-ref-21)
22. Vides aizsardzības un reģionālās attīstības ministrija, <https://www.varam.gov.lv/lv/administrativi-teritoriala-reforma> [↑](#footnote-ref-22)
23. “Sociālās aizsardzības un darba tirgus politikas pamatnostādnes 2021.-2027.gadam” (2021), 80 lpp. [↑](#footnote-ref-23)
24. Pārskati par sociālajiem pakalpojumiem un sociālo palīdzību novada/republikas pilsētas pašvaldībā kopsavilkumi par 2014. – 2019. gadu. [↑](#footnote-ref-24)
25. Sabiedrībā balstītu sociālo pakalpojumu satura, pieejamības un ietekmes uz sociālās atstumtības mazināšanu izvērtējums pirmspensijas un pensijas vecuma personām un personām ar garīga rakstura traucējumiem, pieejams: http://195.244.155.179/node/3142 [↑](#footnote-ref-25)
26. Pārskati par sociālajiem pakalpojumiem un sociālo palīdzību novada/republikas pilsētas pašvaldībā 2020. gadā [↑](#footnote-ref-26)
27. Informatīvais ziņojums “Sociālo pakalpojumu attīstības pamatnostādņu 2014.- 2020.gadam īstenošanas gala novērtējums” (2021), 44 lpp. Pieejams <https://tapportals.mk.gov.lv/legal_acts/a7d57dd0-0473-45a1-8324-c7375afd2b79> [↑](#footnote-ref-27)
28. “Sociālās aizsardzības un darba tirgus politikas pamatnostādnes 2021.-2027.gadam” (2021), 93 lpp. [↑](#footnote-ref-28)
29. “Sociālās aizsardzības un darba tirgus politikas pamatnostādnes 2021.-2027.gadam” (2021), 77 lpp. [↑](#footnote-ref-29)
30. Informatīvais ziņojums “Sociālo pakalpojumu attīstības pamatnostādņu 2014.- 2020.gadam īstenošanas gala novērtējums” (2021), 64 lpp. [↑](#footnote-ref-30)
31. SIA “Projektu un kvalitātes vadība”, Ilze Mileiko, Barbara Ābele. Pētījums “Optimāla pakalpojuma dizaina modelēšana sociālās rehabilitācijas pakalpojumam no vardarbības cietušām pilngadīgām personām, ņemot vērā dzimuma perspektīvu” (2018); pieejams: <https://www.lm.gov.lv/lv/media/6298/download> [↑](#footnote-ref-31)
32. Turpat, 68 lpp. [↑](#footnote-ref-32)
33. Darbības programmas „Izaugsme un nodarbinātība” 9.2.4. specifiskā atbalsta mērķa „Uzlabot pieejamību veselības veicināšanas un slimību profilakses pakalpojumiem, jo īpaši nabadzības un sociālās atstumtības riskam pakļautajiem iedzīvotājiem” 9.2.4.1. pasākuma „Kompleksi veselības veicināšanas un slimību profilakses pasākumi” un 9.2.4.2. pasākuma „Pasākumi vietējās sabiedrības veselības veicināšanai un slimību profilaksei” ietvaros [↑](#footnote-ref-33)
34. Sabiedrības veselības pamatnostādņu 2021.- 2027.gadam projekta 1.pielikums “Sabiedrības veselības izvērtējums” [↑](#footnote-ref-34)
35. Centrālā statistikas pārvalde, informatīvais apskats “Seniori Latvijā” (2021). Pieejams <https://admin.stat.gov.lv/system/files/publication/2021-09/%21Seniori_Latvija_2021_%2821_00%29_LV.pdf> [↑](#footnote-ref-35)
36. *Sociālās aizsardzības un darba tirgus politikas pamatnostādnēs 2021.-2027.gadam* izvirzītie uzdevumi. [↑](#footnote-ref-36)
37. Turpat. [↑](#footnote-ref-37)
38. “Sabiedrības veselības pamatnostādnes 2021.-2027. gadam” (projekts uz 03.03.2022.), 38 lpp. [↑](#footnote-ref-38)
39. Turpat. [↑](#footnote-ref-39)
40. “Digitālās transformācijas pamatnostādnes 2021.-2027. gadam” (2021). [↑](#footnote-ref-40)
41. <https://www.pkc.gov.lv/sites/default/files/inline-files/Latvija%20IAM%20Zinojums%20ANO.pdf> [↑](#footnote-ref-41)
42. Pētījums pieejams šeit <https://www.vm.gov.lv/lv/media/6495/download> [↑](#footnote-ref-42)
43. Pieejami šeit <https://www.lm.gov.lv/lv/jaunums/covid-19-noradijumi-aprupes-majas-pakalpojumu-sniedzejiem> [↑](#footnote-ref-43)
44. Apstiprināts ar Ministru kabineta rīkojumu Nr. 66. Pieejams šeit <https://likumi.lv/ta/id/320748-par-ricibas-planu-covid-19-izplatibas-ierobezosanai-ilgstosas-socialas-aprupes-un-socialas-rehabilitacijas-institucijas> [↑](#footnote-ref-44)
45. Apstiprināts ar Ministru kabineta rīkojumu Nr. 491. Pieejams šeit <https://likumi.lv/ta/id/324688-par-vakcinacijas-aptveres-palielinasanas-planu-pret-covid-19-infekciju> [↑](#footnote-ref-45)
46. “Informatīvais ziņojums par vakcinācijas aptveres palielināšanas plānu pret Covid-19 infekciju” (01.11.2021.). Pieejams <https://tapportals.mk.gov.lv/legal_acts/55479b9e-da21-4009-b331-96efffc3e19e> [↑](#footnote-ref-46)
47. “Sabiedrības veselības pamatnostādnes 2021.-2027. gadam” (projekts uz 03.03.2022.). [↑](#footnote-ref-47)
48. Salīdzinājums ar ES valstīm balstīts uz šeit pieejamo informāciju: <https://composite-indicators.jrc.ec.europa.eu/active-ageing-index/active-ageing-index/profiles/LV> [↑](#footnote-ref-48)